ANT1.com.cy | «Η Τουρκία ναρκοθετεί το δρόμο των συνομιλιών» - Ευκαιρία για ξεκαθάρισμα προσθέσεων μια να διάσκεψη [ΒΙΝΤΕΟ]\nΠΡΟΗΓΟΥΜΕΝΟΔΕΝ εντυπωσίασε ο ΑΠΟΕΛ, αλλά ΠΗΡΕ σκορ πρόκρισης στο Μαυροβούνιο! (βίντεο)ΕΠΟΜΕΝΟΤΑΕ: Οι ανακατατάξεις που φέρνουν οι «57» [ΒΙΝΤΕΟ]\nΑλλότρια κίνητρα της Τουρκίας, διαβλέπει η Κυβέρνηση να κρύβονται πίσω από τις χθεσινές αναφορές του Υπουργού της των Εξωτερικών, περί δήθεν πρότασης του Προέδρου της Δημοκρατίας για λύση δυο κρατών.\nΑλλότρια κίνητρα της Τουρκίας, διαβλέπει η Κυβέρνηση να κρύβονται πίσω από τις χθεσινές αναφορές του Υπουργού της των Εξωτερικών, περί δήθεν πρότασης του Προέδρου της Δημοκρατίας για λύση δυο κρατών. Οι δηλώσεις του Μεβλούτ Τσαβούσογλου προκάλεσαν νέα αντιπαράθεση στο εσωτερικό μέτωπο. Ενώ το ζήτημα της συνδιαχείρισης του Φυσικού Αερίου θα θέσει και στη συνάντηση της 9ης Αυγούστου ο Μουσταφά Ακιντζί, μετά και την χθεσινή απαντητική επιστολή του Προέδρου Νίκου Αναστασιάδη.\nΈντονο προβληματισμό διατυπώνει η Λευκωσία για την χρονική συγκυρία των δηλώσεων του Μεβλούτ Τσαβούσογλου.\nΗ Κυβέρνηση διαψεύδει και σήμερα κατηγορηματικά τους ισχυρισμούς του Υπουργού Εξωτερικών της Τουρκίας, περί δήθεν αναφορών του Προέδρου Νίκου Αναστασιάδη για λύση δυο κρατών.\nΑρμόδιες πηγές δεν αποκλείουν οι αναφορές του Μεβλούτ Τσαβούσογλου να εντάσσονται σε ένα ευρύτερο σχέδιο ναρκοθέτησης του δρόμου που οδηγεί στην επανέναρξη των διαπραγματεύσεων για επίλυση του Κυπριακού.\nΣε ότι αφορά τη συνάντηση Νίκου Αναστασιάδη και Μουσταφά Ακιντζί στις εννέα Αυγούστου, ο Κυβερνητικός Εκπρόσωπος, Πρόδρομος Προδρόμου, σημείωσε ότι αυτή αποτελεί μια ευκαιρία για την πραγματοποίηση ανοικτής συζήτησης επί όλων των ζητημάτων.\nΣε δηλώσεις του στον ΑΝΤ1 ο Κυβερνητικός Εκπρόσωπος, Πρόδρομος Προδρόμου, ανέφερε πως «Ελπίζουμε ότι θα βοηθήσει αυτή η συνάντηση για να προχωρήσουμε στο επόμενο στάδιο που θα πρέπει να είναι η κατάλληλη προετοιμασία για επανέναρξη των διαπραγματεύσεων, ελπίζοντας ότι θα συμβάλει και η Τουρκία όχι μόνο με δηλώσεις, αλλά σταματώντας αυτές τις ενέργειες, εχθρικές ενέργειες προς την Κυπριακή Δημοκρατία που κάθε άλλο παρά βοηθούν».\nΗ Κυβέρνηση βλέπει, επίσης, ενδεχόμενη πραγματοποίηση άτυπης πενταμερούς Διάσκεψης ως ευκαιρία για να καταθέσει η κάθε πλευρά τις θέσεις της, ώστε να υπάρξει ξεκαθάρισμα προθέσεων και της εικόνας.\nΑπαράδεκτη θεωρεί, την ίδια ώρα, η τουρκοκυπριακή πλευρά την επιστολή του Νίκου Αναστασιάδη με την οποία απάντησε στην πρόταση του Μουσταφα Ακιντζί για συνδιαχείριση του φυσικού αερίου.\nΟ εκπρόσωπος της λεγόμενης προεδρίας Μπαρίς Μπουρτζίου, με σημερινές δηλώσεις, ανάφερε ότι ο Μουσταφά Ακιντζί θα θέσει το θέμα στη συνάντηση της 9ης Αυγούστου.\nΣυγκεκριμένα, ο Μπουρτζίου ανέφερε πως «Θέλουμε να γίνει κατανοητό ότι οι Τ/κ πρέπει να μετέχουν σε όλα τα στάδια των ενεργειών που αφορούν τους υδρογονάνθρακες και να έχουν λόγο στις διαδικασίες. Εάν δημιουργηθεί ένα ταμείο είναι και αυτό κάτι που πρέπει να αποφασιστεί από κοινού. Οι μονομερείς αποφάσεις της «νότιας Κύπρου», και το ταμείο που δημιούργησε, για τους Τ/κ δεν αποτελεί εγγύηση και δεν πρόκειται να εγκαταλείψουμε τα δικαιώματα στο έλεος της ε/κ διοίκησης».\nΣχολιάζοντας την τουρκοκυπριακή αντίδραση, ο κυβερνητικός εκπρόσωπος υπενθύμισε τις συγκλίσεις που διασφαλίζουν και τα δικαιώματα των Τ/κ στους υδρογονάνθρακες.\nΟ κ. Προδρόμου τόνισε πως «Η λύση του Κυπριακού που προνοεί μία διακυβέρνηση που θα συμμετέχουμε από κοινού, ένα κοινό κράτος δεν είναι στο έλεος κανενός οι φυσικοί πόροι η κάθε κοινότητα θα έχει μερίδιο που της αναλογεί. Αυτή ήταν η συνεννόηση που έχει γίνει εδώ και χρόνια ανάμεσα στις δύο πλευρές. Γι' αυτόν τον λόγο για παράδειγμα στον Κραν Μοντανά, είχαμε φτάσει πολύ κοντά σε μία στρατηγική συμφωνία καταρχήν όπως την λένε τα ΗΕ, χωρίς να τίθεται εκεί θέμα φυσικού αερίου.»\nΟ Πρόεδρος Νίκος Αναστασιάδης στην επιστολή του μεταξύ άλλων υπενθυμίζει τη σύγκλιση που υπήρξε στο παρελθόν πως οι δραστηριότητες στο θέμα των υδρογονανθράκων θα αποτελούν ομοσπονδιακή αρμοδιότητα μετά από μια συνολική λύση και θα τύχουν χειρισμού από κοινού.\nΤο ΑΚΕΛ καλεί τον Πρόεδρο της Δημοκρατίας να ξεκαθαρίσει με πειστικό και αποφασιστικό τρόπο ότι η λύση που συζητά είναι η επανένωση στη βάση διζωνικής δικοινοτικής ομοσπονδίας και όχι συνομοσπονδία ή λύση δυο κρατών.\nΌπως ανέφερε ο εκπρόσωπος Τύπου του ΑΚΕΛ, Στέφανος Στεφάνου: «Ως ΑΚΕΛ δεν έχουμε ως κριτήριο τι λέει ο Υπουργός Εξωτερικών της Τουρκίας, ενδεχομένως για τις δικές του σκοπιμότητες, για να κρίνουμε τον κ. Αναστασιάδη και τις θέσεις του. Εδώ και καιρό συσσωρεύονται ενδείξεις ότι ο Πρόεδρος Αναστασιάδης συζήτησε και βολιδοσκόπησε επανειλημμένα ξένους αξιωματούχους, διπλωμάτες, καθώς και Κύπριους πολιτικούς και δημοσιογράφους για λύση δύο κρατών».\nΤο ΑΚΕΛ αγνοεί τις προσπάθειες τις οποίες ο Πρόεδρος της Δημοκρατίας κατέβαλε τα τελευταία δυο χρόνια επαναβεβαιώνοντας επανειλημμένως ότι επιδιώκει λύση στη βάση των ψηφισμάτων και αποφάσεων των Ηνωμένων Εθνών, ήταν η απάντηση του Κυβερνητικού Εκπροσώπου.\n«Δεν είναι δυνατόν, σημείωσε, ακόμα και σήμερα, στο μέσο αυτής της κρίσης που συντηρεί η Αγκυρα, το ΑΚΕΛ να επιχειρεί να συντηρήσει το αντιπολιτευτικό σενάριο που καταλογίζει ευθύνη στον Πρόεδρο της Δημοκρατίας αποδίδοντάς του εκείνο που και ο ίδιος ο Γενικός Γραμματέας του ΑΚΕΛ άκουσε από το στόμα του κ. Τσαβούσογλου, όταν τον επισκέφθηκε επί τούτου στην Τουρκία, ότι δηλαδή επιδιώκει τη δημιουργία αποσχιστικού κράτους στα κατεχόμενα».\nΤην ανάγκη να αποφευχθούν οι παγίδες που στήνει η Τουρκία υπογραμμίζει η ΕΔΕΚ. Τους χειρισμούς του Προέδρου της Δημοκρατίας, γύρω από το ζήτημα της επιστολής του\nΜουσταφά Ακιντζί αλλά και της πραγματοποίησης της συνάντησης της 9ης Αυγούστου έψεξε το Κίνημα Αλληλεγγύη.\nΤέλος το ΕΛΑΜ χαρακτήρισε τις δηλώσεις του Μεβλούτ Τσαβούσογλου ως αναμενόμενα πολιτικά παιχνίδια.


SBS Language | Ρεκόρ στο θεσμό του Champions League από τον Ρονάλντο, την ώρα που αβέβαια είναι η παρουσία κορυφαίων αντισφαιριστών εξαιτίας στην Αυστραλία\nΡεκόρ στο θεσμό του Champions League από τον Ρονάλντο, την ώρα που αβέβαια είναι η παρουσία κορυφαίων αντισφαιριστών εξαιτίας στην Αυστραλία\nStats of the football player in the Champions League. Source: Champions League Official Twitter Account\n«Ιστορία» έγραψε σήμερα το πρωί ο Κριστιάνο Ρονάλντο στο ευρωπαϊκό Champions League, εν τω μεταξύ στην αντισφαίριση, αίσθηση έχει προκαλέσει η απόφαση να μην επιτραπεί η είσοδος στη χώρα για ανεμβολίαστους παίκτες.\nΟ Κριστιάνο Ρονάλντο έγινε επίσημα ο πρώτος παίκτης στην ιστορία του Champions League που έχει σκοράρει κόντρα σε 38 διαφορετικές ομάδες.\nΟ Ρονάλντο πέτυχε ένα ακόμη γκολ «ανατροπής» για τη Μάντσεστερ Γιουνάιτεντ κόντρα στην Αταλάντα, της οποίας οι «κόκκινοι διάβολοι» επικράτησαν με σκορ 3-2.\nΑυτή η επίδοση αποτελεί ρεκόρ, καθώς κανένας άλλος ποδοσφαιριστής δεν έχει πετύχει γκολ, κόντρα σε τέτοιο αριθμό ομάδων στην ιστορία του θεσμού.\nΣτα υπόλοιπα παιχνίδια της ημέρας, η Μπενφίκα του Οδυσσέα Βλαχοδήμου άντεξε για 69 λεπτά όμως το τελευταίο 20λεπτο ήταν εφιαλτικό, με την Μπάγερν να «κάνει ό,τι θέλει» τους Πορτογάλους κερδίζοντας με σκορ 4-0.\nΗ Μπαρτσελόνα πήρε τη νίκη με 1-0 επί της Ντιναμό Κιέβου και η Γιουβέντους νίκησε επίσης 1-0 την Ζενίτ 1-0.\nΣτο Europa League o Ολυμπιακός Πειραιώς θα αναμετρηθεί αύριο το πρωί στις 6, ώρα ανατολικής Αυστραλίας με την Άιντραχτ Φρανκφούρτης στην Γερμανία.\nΣτο Europa Conference League o ΠΑΟΚ θα αντιμετωπίσει την Κοπεγχάγη στην Δανία στις 03.45 το πρωί, η Ανόρθωση θα υποδεχθεί την Φλόρα της Εσθονίας την ίδια ώρα και η Ομόνοια να θα αντιμετωπίσει εκτός έδρας την ελβετική Βασιλεία στις έξι το πρωί.\nΣτην καλαθόσφαιρα ο Ιωνικός ηττήθηκε σήμερα το πρωί εντός έδρας από την Αντβέρπ 92-81 για τη 2η αγωνιστική της φάσης των ομίλων στο FIBA Europe Cup. Για την ίδια διοργάνωση το Περιστέρι νίκησε στην Αθήνα 85-83 την Bakken της Δανίας, ενώ ο Ηρακλής έχασε στην Θεσσαλονίκη από την τουρκική Μπαξεσεχίρ 64-63.\nΣτην Ευρωλίγκα ο Παναθηναϊκός θα αναμετρηθεί με την ισραηλινή Μακάμπι αύριο στις 0505 το πρωί ώρα, ανατολικής Αυστραλίας, ενώ το Σάββατο στις τέσσερις το πρωί ο Ολυμπιακός θα παίξει με την Τσεσεκά (ΤΣΣΚΑ) Μόσχας.\nThe #AustralianOpen is facing disaster, with the Federal Government’s no-jab no-play policy potentially blocking not just Novak Djokovic - but dozens of men’s and women’s stars. https://t.co/mKigjKnMd7 https://t.co/oBDxfor0M3\n— Herald Sun (@theheraldsun) October 21, 2021\nΣτην αντισφαίριση, αίσθηση έχει προκαλέσει το γεγονός ότι o Νόβακ Τζόκοβιτς πιθανόν να μην μπορέσει να έρθει στην Αυστραλία για να υπερασπιστεί τον τίτλο του στο Ανοικτό Πρωτάθλημα Αντισφαίρισης της χώρας (Australian Open), αν δεν έχει εμβολιαστεί πλήρως με αναγνωρισμένο εμβόλιο κατά του κορωνοϊού.\nΧθες ο ομοσπονδιακός υπουργός Μετανάστευσης Alex Hawke δήλωσε ότι οι ξένοι παίκτες θα πρέπει να είναι πλήρως εμβολιασμένοι για να παίξουν στο Grand Slam της Μελβούρνης τον προσεχή Ιανουάριο.\n«Θα πρέπει να είστε πλήρως εμβολιασμένοι για να επισκεφθείτε την Αυστραλία. Αυτό είναι γεγονός και δεν αφορά μόνο τους παίκτες του τένις, αλλά κάθε επισκέπτη στην χώρα», δήλωσε ο κ. Hawke.\nΕρωτηθείς σχετικά, είπε ότι δεν έχει κάποιο συγκεκριμένο μήνυμα για τον Τζόκοβιτς, αλλά για όλους που σκέφτονται να ταξιδέψουν στη χώρα.\nΕπίσημη υποψηφιότητα Παπανδρέου για την αρχηγία του ΚΙΝΑΛ\nΕκτός από τον Σέρβο, η απόφαση των αυστραλιανών αρχών ενδέχεται να επηρεάσει και άλλους κορυφαίους αντισφαιριστές, ανάμεσά τους και τον Στέφανο Τσιτσιπά, νούμερο 3 στην παγκόσμια κατάταξη.\nΟ Έλληνας πρωταθλητήw είχε πει τον Αύγουστο ότι θα εμβολιαζόταν μόνο αν αυτό γινόταν υποχρεωτικό. Όμως αργότερα, διευκρίνισε ότι σκοπεύει να εμβολιαστεί μέχρι το τέλος του έτους.\nΣημειώνεται πως περισσότερο από το ένα τρίτο των επαγγελματιών παικτών της αντισφαίρισης παραμένουν ανεμβολίαστοι, σύμφωνα με τα τελευταία στοιχεία.\nΟι επίσημες οργανώσεις και θεσμοί έχουν παροτρύνει τους παίκτες να εμβολιαστούν, όμως ορισμένοι έχουν εκφράσει επιφυλάξεις.\nΠατήστε PLAY για να ακούσετε το αθλητικό δελτίο του SBS Greek/SBS Ελληνικά και τον Τάσο Ζερβόπουλο.\nΕλλαδίτισσα έκανε τους πρώτους Έλληνες «πειρατές» της Αυστραλίας ήρωες στο βιβλίο της


Αναζητούν «νέο αίμα» (φωτο) - Viannitika.gr\nΑναζητούν «νέο αίμα» (φωτο)\nΕνα από τα πλέον σημαντικά εθελοντικά τμήματα που λειτουργούν πανελλαδικά είναι αυτό του Ελληνικού Ερυθρού Σταυρού.\nΕίναι ευχής έργον για όσους μπορούν και έχουν τη δυνατότητα να μετέχουν σε ένα τέτοιο όργανο, το οποίο μπορεί και δίνει λύσεις σε έκτακτες περιπτώσεις και απρόοπτα γεγονότα. Παράλληλα ειναι μπροστά σε πρωτοβουλίες κοινωνικου χαρακτήρα, στηρίζοντας πάντα το συνάνθρωπο.\nΤώρα με μήνυμα του ο Ελληνικος Ερυθρος Σταυρος καλεί απαντες να στηρίξουν το Σώμα, τονίζοντας ότι οι εγγραφές ξεκίνησαν. Χαρακτηριστικό είναι το μήνυμα του Ελληνικού Ερυθρού Σταυρού/ Παράρτημα Μοιρών που αναφέρει:\n«Ο τόπος μας σε χρειάζεται και η πιο όμορφη ομάδα σε προσκαλεί να βοηθήσεις... Γίνε Εθελοντής του Ελληνικού Ερυθρού Σταυρού! Πάντα ήθελες να βοηθάς του άλλους, να είσαι χρήσιμος, να συμβάλλεις κι εσύ. Πάντα το ήθελες... κι όμως… Ένιωσες αμηχανία όταν λιποθύμησε ένα αγαπημένο σου πρόσωπο, ένιωσες ανήμπορος όταν έγινες μάρτυρας ενός τροχαίου ατυχήματος, ένιωθες συμπόνια όταν μάθαινες για οικογένειες που δεν έχουν τρόφιμα στο ψυγείο, ένιωσες θλίψη όταν έβλεπες την καταστροφή από τις ειδήσεις. ενώ ήθελες να βοηθήσεις ... να ήσουν εκεί! Οι εγγραφές έχουν ήδη ξεκινήσει:\n- Κάνε αίτηση για να γίνεις Εθελοντής Σαμαρείτης, Διασώστης στο site: www.samarites.gr\n- Κάνε αίτηση για να γίνεις Εθελοντής Κοινωνικής Πρόνοιας δηλώνοντας το ενδιαφέρον σου στο email : moires.dpt@redcross.gr».\nΑυτό που τονίζουν τα μέλη του Ελληνικού Ερυθρού Σταυρού, του Περιφερειακού Τμήματος Μοιρών είναι ότι αξίζει να το τολμήσει κάποιος!


Ζητά εκ νέου την αντικατάσταση του Εγγλέζου από το παιχνίδι του ο ΑΠΟΕΛ\nΤετ, 22/09/2021 - 16:00\nΟ ΑΠΟΕΛ λίγες ώρες πριν από την έναρξη της αναμέτρησης του κυπέλλου κόντρα στη Νέα Σαλαμίνα, με νέα επιστολή ζητά την αντικατάσταση του Νίκου Εγγλέζου και όσων διαιτητών είχαν οριστεί στα παιχνίδια κυπέλλου και αποτελούσαν μέλη της διαιτητικής ομάδας της αναμέτρησης Ομόνοια-Δόξα.\nΗ ομάδα της Λευκωσίας στην επιστολή της αναφέρει πως δεν είναι δυνατό από τη στιγμή που διεξάγεται έρευνα από την επιτροπή δεοντολογίας, οι συγκεκριμένοι διαιτητές να ορίζονται σε άλλα παιχνίδια λίγα 24ώρα αργότερα.\nΜάλιστα, οι «γαλαζοκίτρινοι» σημειώνουν πως οι κ. Εγγλέζου, Κουμής και Χρίστου, θα έπρεπε οι ίδιοι να έχουν την ευθιξία να δηλώσουν ότι δεν επιθυμούν να οριστούν ξανά σε αγώνα πριν από την ολοκλήρωση της έρευνας.\nΗ ΑΕΚ και ο Κεραυνός αναμετρώνται το βράδυ της Πέμπτης\nΝέος κύκλος καταγγελιών για κινήσεις υπόσκαψης του ΓεΣΥ\nΔεν τίθεται θέμα αλλαγής της φιλοσοφίας λέει ο Υπ. Υγείας και βάζει τέλος στις ανησυχίες\n29/09/2021 - 22:13


Υποψήφιος με τη ΣΥΜΜΑΧΙΑ του Σπύρου Λιβαθινού ο Γιάννης Μυλωνάς\nΔιαβάστηκε 3938 φορές\nΔεν είναι ώρα για μεγάλα λόγια και υποσχέσεις στον πολύπαθο Δήμο μας. Είναι ώρα να ματώσουμε όλοι μας στη δουλειά! Να συνειδητοποιήσουμε ότι έχουμε μπροστά μας να διαχειριστούμε μια τελευταία ευκαιρία για να σώσουμε το μέλλον των παιδιών και των οικογενειών μας.\nΑποφάσισα να θέσω για πρώτη φορά υποψηφιότητα σε δημοτικές εκλογές για τρεις σημαντικούς λόγους: Πρώτον, με ενέπνευσε η παρουσία του Σπύρου Λιβαθινού. Στα δικά μου μάτια συμβολίζει μια καθαρή και ήρεμη δύναμη που χρειάζεται ο τόπος μας. Τους άλλους τους έχουμε δοκιμάσει. Πώς να δώσουν λύσεις στα προβλήματά μας άνθρωποι που για τριάντα χρόνια αποτελούν οι ίδιοι μέρος του προβλήματος;\nΔεύτερον, η τροποποίηση της νομοθεσίας και η αναβάθμιση του ρόλου των Δημοτικών Κοινοτήτων. Κακά τα ψέματα. Ο κάθε Κοινοτάρχης γνωρίζει περισσότερο τα προβλήματα του χωριού του. Σε μικρές κοινωνίες, όπως η δική μας, τα προβλήματα εντοπίζονται -και κατά συνέπεια- λύνονται πιο άμεσα. Με τις Τοπικές και Δημοτικές Κοινότητες να μην έχουν πλέον διακοσμητικό ρόλο, η συμμετοχή στη διοίκησή τους αποκτά τεράστια αξία για το Δήμο.\nΤρίτον, η αγωνία μου ως πατέρας τεσσάρων κοριτσιών. Πιστέψτε με, είναι εξαιρετικά δύσκολο να μεγαλώνεις παιδιά στο Βαρνάβα, σε μια Κοινότητα ουσιαστικά αποκομμένη και απομονωμένη. Σε μια Κοινότητα χωρίς συγκοινωνία, χωρίς υποδομές και δράσεις για να ψυχαγωγηθεί, να αθληθεί, να δραστηριοποιηθεί η νεολαία μας.\nΓι’ αυτό ενώνω κι εγώ τις δυνάμεις μου με τον Σπύρο Λιβαθινό και τη ΣΥΜΜΑΧΙΑ. Γιατί τα παιδιά μας και οι οικογένειές μας δεν έχουν περιθώριο για άλλη μια χαμένη τετραετία. Γιατί ο Βαρνάβας και ο Δήμος Μαραθώνα πρέπει να αποκτήσουν μια δημοτική αρχή που θα εμπνέει πολίτες και υπαλλήλους. Απαιτείται απ’ όλους θέληση και φιλότιμο και κανείς δεν περισσεύει σε αυτή τη μάχη. Με τον κατάλληλο συντονισμό, τη σωστή καθοδήγηση και ένα σύγχρονο σχέδιο διοίκησης, όλα μπορούν να αλλάξουν. Και θα αλλάξουν!


Η πρόκληση | ΑποφασίΖω. Ζω τη Ζωή που Θέλω\nΗ πρόκληση15/02/2013|Καταχωρήθηκε σε: Για συζήτηση, Σκέψεις της Βένας|Απο:Βένα ΚαλογήρουΚανένα σχόλιο\nΑρχική » Για συζήτηση » Η πρόκληση\tΊσως η πιο πολύτιμη ικανότητα που θα μπορούσαμε ποτέ να αναπτύξουμε είναι η εξής: να παίρνουμε τις σκέψεις μας από αυτό που δεν θέλουμε και όλο και περισσότερο να τις κατευθύνουμε προς αυτό που θέλουμε, που αναζητάμε, που έχουμε ανάγκη να το φέρουμε στην πραγματικότητά μας, να το ζήσουμε στην καθημερινότητά μας.\nΓιατί μόνο εστιάζοντας στη λύση, μπορούμε να δημιουργήσουμε λύση.\nΕστιάζοντας στο πρόβλημα, μπορούμε να παράγουμε όλο και περισσότερο πρόβλημα, όλο και πιο βαρύ συναίσθημα, όλο και μεγαλύτερη απαισιοδοξία και να έχουμε όλο και λιγότερα καλά αποτελέσματα στη ζωή μας.\nΜα υπάρχει κρίση θα πουν πολλοί, δεν βλέπεις τι γίνεται γύρω σου;\nΒεβαίως υπάρχει κρίση. Και η κρίση αυτή είναι η πρόκληση για τον καθένα από μας και για όλους μαζί, να γίνουμε περισσότερο ευέλικτοι, δραστήριοι, να γνωρίσουμε καινούργιους τρόπους και στρατηγικές, που θα μας οδηγήσουν με τον καλύτερο τρόπο στ’ αποτελέσματα που θέλουμε.\nΜα μπορούμε να δημιουργούμε επιτυχίες μέσα στη κρίση;\nΒεβαίως ναι! Πρώτον, γιατί επιτυχημένοι υπάρχουν πάντα και παντού και στις οποιεσδήποτε κρίσεις και δεύτερον, γιατί το ανθρώπινο δυναμικό μας, είναι άπειρα μεγαλύτερο από την οποιαδήποτε κρίση.\nΗ κρίση είναι η πρόκληση. Οι ικανότητές μας και οι δυνατότητές μας, έχει αποδειχθεί πια ότι είναι τεράστιες και στο μεγαλύτερό τους μέρος ανεκμετάλλευτες. Χρειάζεται να γνωρίσουμε τρόπους για να τις βάλουμε στη δράση και τότε δεν υπάρχει περίπτωση να μην πετύχουμε.\nΗ κρίση είναι η πρόκληση, όπως η φουρτούνα για τον καπετάνιο που τον προκαλεί να βάλει στη δράση όλες του τις ικανότητες. Κι έχουμε μέσα μας όλα όσα χρειαζόμαστε για να είμαστε οι καλύτεροι καπετάνιοι σ’ αυτήν την περίοδο της ζωής μας.\nΜια μεγάλη αλήθεια λέει: όπου υπάρχει ένα πρόβλημα, υπάρχει και μια λύση.\nΗ λύση είναι πάντα εκεί δίπλα στο πρόβλημα και περιμένει. Περιμένει εκείνους που θα την ανακαλύψουν μέσα από την εστίασή τους σ’ αυτήν και στη γνώση.\nΗ κρίση είναι η πρόκληση. Και δεν μας αφήνει πια περιθώρια στο να μην την δεχτούμε. Όμως αν την δεχτούμε, τα δώρα που θα πάρουμε αληθινά αξίζουν τον κόπο. Θα νιώσουμε μεγαλύτεροι, σημαντικότεροι, με περισσότερη αυτοπεποίθηση και περισσότερο κέφι για τη ζωή! Γιατί την κρίση θα την νικήσουμε, γιατί έχουμε μάθει να νικάμε, γιατί έχουμε μάθει ότι μπορούμε.\nΜε μια μεγάλη ανοιχτή αγκαλιά σας περιμένουμε όλους στο σεμινάριο «Τι μπορώ να κάνω στην κρίση».\nΕκεί θα δώσουμε ραντεβού εμείς και η κρίση!\nVN:F [1.9.22_1171]Παρακαλώ περιμένετε...Rating: 5.0/5 (3 votes cast)VN:F [1.9.22_1171]Rating: +6 (from 6 votes)Η πρόκληση, 5.0 out of 5 based on 3 ratings 15/02/2013


Συντηρεί και βελτιώνει το οδικό δίκτυο σε περιοχές του Δήμου Αλμυρού η Περιφέρεια Θεσσαλίας - TheNewspaper.gr\n-170 min. ago-Έφυγαν από τη ζωή δύο ηλικιωμένοι Βολιώτες\n-163 min. ago-Η κυβέρνηση να παγώσει οφειλές και δόσεις αντί να κουνάει το δάχτυλο στους συνταξιούχους\n-161 min. ago-Έκλεισαν 850 από τα 1200 περίπτερα και καταστήματα ψιλικών\n-157 min. ago-Στο Νοσοκομείο Βόλου και στον ειδικό λογαριασμό ο μισθός του Κώστα Λούλη\n-151 min. ago-Να μη δώσει την καθαριότητα σε ιδιώτη καλεί το δήμαρχο Αγιάς ο Σύλλογος Δημοτικών Υπαλλήλων ν. Λάρισας\n-149 min. ago-Σαν σήμερα, 1η Απριλίου – Ποδόσφαιρο – Super League 1\n-143 min. ago-Έκτακτη χρηματοδότηση του Δήμου Ξάνθης λόγω κορωνοϊού\n-142 min. ago-«Τα λεφτά στην Ελλάδα φτάνουν μέχρι τον Ιούνιο»-Δεν απέκλεισε περικοπές σε μισθούς και συντάξεις\n-127 min. ago-«Ο Ολυμπιακός ζητάει 10 εκατ. ευρώ μαζί με μπόνους για Τσιμίκα» – Ποδόσφαιρο – Super League 1\n-126 min. ago-Υπηρεσίες του ΟΗΕ προειδοποιούν για τον κίνδυνο παγκόσμιας διατροφικής κρίσης\nTags: ΑΛΜΥΡΟΣ ΒΟΛΟΣ ΘΕΣΣΑΛΙΑ ΜΑΓΝΗΣΙΑ ΠΕΡΙΦΕΡΕΙΑ ΘΕΣΣΑΛΙΑΣ


Η Μάντω Οικονομίδου, Σεπτέμβριος 2014.\nΜάντω Οικονομίδου, επίτιμη Διευθύντρια του Νομισματικού Μουσείου\nΧαρακτήρ είναι ο τίτλος του τιμητικού τόμου-αφιερώματος που προσφέρθηκε το 1977 στην επίτιμη Διευθύντρια του Νομισματικού Μουσείου, Μάντω Οικονομίδου. Ο αμφίσημος τίτλος, που παραπέμπει βέβαια στη νομισματική, δηλώνει παράλληλα και τη σπανιότητα που αναγνωρίζουν στο χαρακτήρα της Μάντως Οικονομίδου οι πολλοί μαθητές, φίλοι και συνάδελφοι που της αφιερώνουν τα άρθρα τους (έκδοση ΤΑΠΑ).\nΤο κατώφλι του Νομισματικού διάβηκε για πρώτη φορά τον Φεβρουάριο του 1953 και επί έξι χρόνια δούλεψε εκεί εθελοντικά. Το 1959 τοποθετήθηκε Επιμελήτρια Αρχαιοτήτων στη Νομισματική Συλλογή, τη διεύθυνση της οποίας ανέλαβε το 1964. Μετά από τριακονταετή διευθυντική θητεία αποχώρησε τον Ιούνιο του 1994, έχοντας περάσει πάνω από 40 χρόνια στην οδό Τοσίτσα. Κι όμως, το 2009, κατάφερε να χωρέσει μια ολόκληρη ζωή σε ένα μικρό αυτοβιογραφικό βιβλιαράκι που επιγράφεται Τοσίτσα 1. «Τίποτα δεν γίνεται χωρίς συνεργασία, τίποτα δεν γίνεται χωρίς αγάπη», μας είπε.\nΕκθέσεις, συνέδρια, αναρίθμητες τιμητικές διακρίσεις διεθνώς. Πνεύμα οργανωτικό και ανοικτό σε κάθε νεωτερισμό, στελέχωσε το Νομισματικό με νέους επιστήμονες και οδήγησε πολλούς άλλους σε δημοσιεύσεις και διδακτορικές διατριβές προτείνοντας υλικό από το τεράστιο απόθεμα του Μουσείου. Πεδία δράσης πολλαπλά: ταξινομήθηκε το αρχείο του 19ου αιώνα με την ιστορία του Μουσείου, ξεκίνησαν οι ηλεκτρονικές καταγραφές, τα εκπαιδευτικά προγράμματα. Ως προς την ανάλυση νομισμάτων, τέθηκαν οι βάσεις για τη συνεργασία του Μουσείου με το ΕΚΕΦΕ «Δημόκριτος» και το Πολυτεχνείο Κρήτης. Πολύτιμο για τους ερευνητές αποδείχθηκε το Αρχείο Νομισματικής Κυκλοφορίας (ΑΝΚ), που τηρείται στο Μουσείο και αποτελείται τόσο από ανασκαφικά νομίσματα όσο και από καταγραφές ιδιωτικών συλλογών και κατασχέσεων.\nΗ Μάντω Οικονομίδου μας μίλησε για τις δράσεις της εκείνες που θεωρεί τις πιο σημαντικές.\nΑγγελική Ροβάτσου: Κυρία Οικονομίδου, Μάντω, όπως μου ζητήσατε να σας απευθύνομαι, έχω ακούσει ότι από το έτος σας στο Πανεπιστήμιο «βγήκαν» κι άλλες σημαντικές προσωπικότητες.\nΜάντω Οικονομίδου: Το Πανεπιστήμιο το τελείωσα μαζί με τη Μάρω την Κύρκου, που τη χάσαμε πέρυσι, την Ελένη την Αρβελέρ, που ακόμα ζούμε εκείνη κι εγώ, τη Λένα μας τη Σαββίδη, που κι αυτή δόξα τω θεώ είναι καλά. Τελειώσαμε μαζί. Αφήσαμε τελευταίο μάθημα τον Θεοδωρακόπουλο, γιατί ήταν ο καλύτερος καθηγητής μας, μαζί με τον Ζακυθηνό, τον Δάσκαλο, όπως τον λέγαμε. Εγώ μετά ενώθηκα πολύ με την Άννα μου, την Αβραμέα, και τη Χρύσα, τη Μαλτέζου, που είναι ακαδημαϊκός τώρα. Ενωθήκαμε πολύ και ήμασταν κοντά στον Δάσκαλο.\nΑ.Ρ.: Έχετε μήπως κάποιο ανέκδοτο να διηγηθείτε από τη φοιτητική σας ζωή;\nΜ.Ο.: Είχαμε απίθανους καθηγητές τότε. Λοιπόν αυτό μπορώ να σας το διηγηθώ γιατί αρχίζουμε πολύ φιλικά τη συνέντευξη. Το τεστ τρόμου του Σακελλαρίου πρέπει να σας το πω. Κάθε Παρασκευή ο [Γεώργιος] Σακελλαρίου κατέβαινε από την έδρα και την παραχωρούσε στους φοιτητές επί 5 λεπτά, για να λένε ό,τι θέλουν. Δεν καταλάβαινε ο άνθρωπος αυτός ότι κατέβαινε όλο το αμφιθέατρο της Νομικής, όλοι οι φοιτητές, και έλεγαν για τα δύο φύλα, πώς ενώνονται. Τι να λέμε; Τέτοια πράγματα. Και έλεγε από κάτω: «Κύριοι, ασχημονείτε, ασχημονείτε!» Αλλά δεν μπορούσε να τους κατεβάσει. Λοιπόν, μια φορά εγώ διάβαζα το Les nourritures terrestres του André Gide. Μου λέει ένας από πίσω, συμφοιτητής μου: «Μάντω, ανεβαίνεις στη συνείδησή μου». Και ξαφνικά ανοίγει η πόρτα και μπαίνει ένας αντάρτης ντυμένος φυσεκλίκια, πιστόλες, γίνεται ένας πανικός φοβερός. Εμείς οι δύο σκύψαμε και μπήκαμε από κάτω από τα έδρανα, με το βιβλίο του ο καθένας μας στο χέρι. Οι άλλοι να πηδάνε από πάνω μας, σπάσανε χέρια, σπάσανε πόδια, τι να σας πω. Και ο Σακελλαρίου να λέει: «Πέτυχε! Πέτυχε! Τώρα ησυχάστε, δεν είναι τίποτα». Πού να ησυχάσεις άμα μπει πανικός; Άμα μπει πανικός, ησυχάζει κανείς;\nΑ.Ρ.: Ο ίδιος ο Σακελλαρίου το είχε σκηνοθετήσει, δηλαδή;\nΜ.Ο.: Είχε ντύσει τον άκακο, τον άκακο κλητήρα του Βορέα, τον είχε ντύσει αντάρτη! «Βρε κύριε Γιώργο, τι είναι αυτό που έκανες;» «Μου είπε ότι το ’κανα για το καλό σας». «Ποιο καλό μας, βρε κύριε Γιώργο; Εδώ πέρα πήγανε στο νοσοκομείο». Να κλαίει ο κυρ-Γιώργης: «Μου είπε ότι είναι για το καλό σας». Τέτοια πράγματα ζούσαμε. Και την επομένη τα «Αθηναϊκά Νέα» γράφανε – γιατί υπήρχε μια αντιπαλότητα, ας πούμε, με τη Θεσσαλονίκη: «Τεστ τρόμου του καθηγητού Ψυχολογίας του Πανεπιστημίου Αθηνών πετυχαίνει και το ασθενοφόρο πήγαινε κι ερχότανε».\nΑ.Ρ.: Όταν ήσασταν εσείς φοιτήτρια, υπήρχε γυναικοκρατία στη Φιλοσοφική;\nΜ.Ο.: Όχι «γυναικοκρατία» μεν, αλλά οι γυναίκες ήμασταν περισσότερες. Θα το έλεγα έτσι εγώ, ότι ήμασταν περισσότερες. Στο Ιστορικό-Αρχαιολογικό υπερίσχυαν οι κοπέλες, είχαμε μόνο δύο ή τρεις άντρες. Στο Φιλολογικό, προσέξτε, ήταν περισσότεροι γιατί μετά ήταν εύκολο να διοριστούν καθηγητές σε σχολεία.\nΑ.Ρ.: Εσάς τι σας παρακίνησε να ασχοληθείτε με τη Νομισματική;\nΜ.Ο.: Αυτό είναι πράγματι κάτι που δεν είχα προβλέψει ούτε η ίδια. Θυμάμαι τον Οικονόμου, που ήταν ο καθηγητής μας της Αρχαιολογίας, γιατί, κοιτάξτε, τα παλιά χρόνια, ώς το δεύτερο έτος, ήμασταν όλοι μαζί, φιλόλογοι, αρχαιολόγοι, ιστορικοί. Και μετά το δεύτερο έτος χωριζόμασταν. Λοιπόν μας έλεγε ο Γεώργιος Οικονόμου, ο οποίος ασχολείτο περισσότερο με τα αγγεία, «Βρε, ας ασχοληθεί μία με νομίσματα και θα γίνει διάσημη». Εμείς τι να πούμε, δεν λέγαμε τίποτα.\nΕγώ, τελείως συμπτωματικά, έχασα τη μητέρα μου που τη λάτρευα. Και παρ’ όλο που είχα παντρευτεί πολύ νέα, δεν μπορώ να σας περιγράψω αυτό που ένιωσα. Ήταν σαν ένας κεραυνός να έπεσε. Ο Μάνθος ο Μεταλληνός, γιατρός Κερκυραίος, μεγάλος διανοητής, φιλελεύθερος, τον είχε ο Ελευθέριος Βενιζέλος μαζί του για τους πρόσφυγες τότε, ήξερε πολύ τον Χριστοδουλόπουλο, του οποίου η γυναίκα, η Ειρήνη Χριστοδουλοπούλου-Βαρούχα, ήταν χρόνια στο Μουσείο και ήταν αυτή που είχε κρύψει τα νομίσματα στον πόλεμο. Και πήγε και της είπε: «Έχω την ανιψιά μου που έπαθε αυτή τη συμφορά. Δεν έχει οικονομική ανάγκη αυτή τη στιγμή αλλά είναι ένα ερείπιο. Μπορεί να έρθει να σου δουλέψει εθελοντικά;» Και εκείνη είπε ναι. Και εργάσθηκα εθελοντικά στο Νομισματικό από το ’53 έως το ’59, οπότε ο Ιωάννης Παπαδημητρίου, ο μεγάλος αρχαιολόγος που χάθηκε πολύ νέος, που αναμόρφωσε την Αρχαιολογική Υπηρεσία, προκήρυξε διαγωνισμό επιμελητών αρχαιοτήτων στον οποίο ελάμβαναν μέρος και γυναίκες. Ήταν ο δεύτερος διαγωνισμός με γυναίκες. Ο πρώτος ήταν το ’55. Και ξέρετε γιατί δεν επιτρεπόταν παλιά στις γυναίκες; Διότι προπολεμικά ένας βοσκός είχε επιτεθεί στην Κωνσταντίνου, την έφορο αρχαιοτήτων! Και ο Μαρινάτος και ο Ορλάνδος είπανε: «Στοπ οι γυναίκες!» Αλλά όταν μεταπολεμικά η Λίνα Τσαλδάρη έγινε υπουργός, δεν μπορούσε η γυναίκα να μένει εκτός αρχαιολογικού κλάδου.\nΜε τον πρώτο διαγωνισμό που έγινε το ’55, μπήκε και η Βαρβάρα μας η Φιλιππάκη, η μεγάλη αυτή αρχαιολόγος που ήταν δίπλα στον Beazley και μελετούσε τα αγγεία. Η Βαρβάρα μας ήτανε σύμβολο για πολλούς από μας. Προσωπική μου φίλη. Ήτανε, πώς να σας πω, μια μεγάλη θεία μου, μ’ αγαπούσε σαν παιδί της. Έχω γράψει στο βιβλιαράκι μου [Τοσίτσα 1] τι ήταν η Βαρβάρα. Εξαίρετη. Και έγινε, λοιπόν, ο διαγωνισμός και το ’59 και μετείχαμε ο Βασίλης ο Πετράκος, τώρα είναι ακαδημαϊκός και είναι και Γραμματεύς της Αρχαιολογικής Εταιρείας, η Όλγα η Αλεξανδρή, που δούλεψε πολύ στο Άργος, 3η ήρθε η Μάντω Οικονομίδου, 4η ήρθε η Σιγανίδου από τη Θεσσαλονίκη, που δούλευε με τον Μακαρόνα στην Πέλλα και που τη χάσαμε πρόωρα, και η Αικατερίνη η Ρωμιοπούλου που δόξα τω θεώ είναι καλά. Αυτοί οι πέντε δώσαμε το ’59, αρχές Μαρτίου. Αυτοί πετύχαμε. Βέβαια, ένας ήταν ο άντρας, τέσσερις οι γυναίκες. Πάντα υπερίσχυαν οι γυναίκες στην Αρχαιολογική Υπηρεσία. Τώρα δεν μπορώ να ξέρω, βέβαια.\nΑ.Ρ.: Συγγνώμη που σας διακόπτω αλλά θα ήθελα να σας ρωτήσω κάτι. Όταν εσείς γίνατε διευθύντρια της Νομισματικής Συλλογής…\nΜ.Ο.: Το ’63 μου έδωσε τη διεύθυνση ο Καρούζος, διότι το Νομισματικό υπαγόταν στο Εθνικό, και θα έρθω σε λίγο σ’ αυτό γιατί δύο πράγματα θεωρώ πολύ σπουδαία κι αυτά τα δύο θα σας τα εξηγήσω.\nΑ.Ρ.: Ναι, αλλά να σας ρωτήσω μισό λεπτάκι: Όταν εσείς γίνατε διευθύντρια…\nΜ.Ο.: Ο Καρούζος, επιμένω, ο Χρήστος Καρούζος μου έδωσε τη διεύθυνση.\nΑ.Ρ.: Ωραία, σύμφωνοι. Πόσες γυναίκες αρχαιολόγοι κατείχαν διευθυντική θέση;\nΜ.Ο.: Δεν μπορώ αυτή τη στιγμή να σας πω, μπορεί να ‘τανε μισά-μισά. Όχι, ήταν άντρες αρκετοί, είχε περισσότερους άντρες.\nΑ.Ρ.: Αυτή την εντύπωση έχω κι εγώ. Το μυστήριο είναι ότι ενώ τα αγόρια στη Σχολή είναι ελάχιστα σε σχέση με τα κορίτσια, στις διευθυντικές θέσεις υπερτερούσαν –και δεν ξέρω αν πρέπει να χρησιμοποιήσω παρελθόντα χρόνο– οι άντρες αρχαιολόγοι. Εσείς πρέπει να ήσασταν από τις πρώτες…\nΜ.Ο.: Να λέμε ότι «μου ανέθεσε ο Καρούζος τη διεύθυνση του Μουσείου». Δεν έπεται ότι έγινα και διευθύντρια. Εννοώ, δηλαδή, στην κλιμάκωση…\nΑ.Ρ.: Α όχι, δεν σκέφτομαι την κλιμάκωση. Ήταν όμως, εκτός από ευθύνη, και αναγνώριση και τιμή.\nΜ.Ο.: Δεν υπήρχανε για νομίσματα πολλοί άνθρωποι, γι’ αυτό.\nΑ.Ρ.: Καλά, εγκαταλείπω.\nΜ.Ο.: Ήθελα να πω εδώ, επειδή μου κάνατε αυτή την παρέμβαση, ότι ο πνευματικός μου πατέρας, εκτός από τον μεγάλο σεβασμό και αγάπη που είχα στον Χρήστο Καρούζο, ήτανε ο Γιάννης Μηλιάδης, ο διευθυντής της Ακροπόλεως. Εκείνος με στήριξε.\nΕγώ εκείνα τα χρόνια δούλευα περισσότερο στον Βόλο, όπου με ζήτησε ο Έφορος αρχαιοτήτων Δημήτρης Θεοχάρης για τα νομίσματα του Μουσείου του Βόλου. Κι εκεί εγώ δούλεψα με όλη μου την καρδιά.\nΤο μικρό βιβλίο που έγραψα με τίτλο Τοσίτσα 1 και αναφέρεται σε όλη την εποχή του Μουσείου στην οδό Τοσίτσα 1, της συστέγασής του με το Αρχαιολογικό, είχε μεγάλη απήχηση. Η Χαρά Τζαβέλλα-Evzen, που δημοσίευσε τη Χαιρώνεια και τις Λιθαρές, πάλι στη Βοιωτία, μου λέει: «Κι άλλος με σκλήθρες». Και ξέρετε τι είναι αυτό; Όσοι ήτανε καταπονημένοι. Εγώ στην Αθήνα ως γραφείο είχα μια σανίδα, όταν λέμε το εννοούμε, στερεωμένη σε δύο κασόνια που δεν είχανε λειανθεί, ήτανε με σκλήθρες, καταλάβατε; Έρχεται λοιπόν ο Κοντόπουλος, ο μεγάλος ζωγράφος που ήτανε και στο Εθνικό, και λέει: «Καλημέρα σας. Είστε η καινούργια επιμελήτρια;» Σηκώνομαι εγώ: «Μάλιστα. Μάντω Οικονομίδου». Λέει: «Αυτό είναι το γραφείο σας;» Λέω: «Μάλιστα, κύριε». Κατεβαίνει κάτω στον Καρούζο. «Κύριε διευθυντά, έχετε ιδέα πώς έχει τακτοποιηθεί η καινούργια επιμελήτρια;»\nΣτον Βόλο λοιπόν δούλεψα με όλη μου την ψυχή γιατί είχα πολύ υλικό και πολύ ωραίο ανθρώπινο περιβάλλον. Και δούλευα κι ερχόταν ο Τάκης ο Θεοχάρης και μου ’κλεινε το φως. Μου ’λεγε: «Όχι άλλο». Μπορώ να πω ότι ένα μέρος της ψυχής μου έχει μείνει στον Βόλο. Στην Κρήνη, στην αυλή του Μουσείου, που όμως δεν υπάρχει πια. Διότι κάνανε ανακατάταξη, γκρεμίσανε, αλλά εμένα η ψυχή μου έχει μείνει εκεί στην Κρήνη, η οποία για μένα υπάρχει. Καταλάβατε τι σύνδεσμο! Μεγάλο σύνδεσμο με το ζεύγος Θεοχάρη. Και τώρα με τη Μαρία μας, γιατί ο Τάκης χάθηκε πρόωρα. Χάθηκε μαζί με τον άντρα μου, χαθήκανε πολύ νέοι.\nΑ.Ρ.: Στον Βόλο πόσο μείνατε;\nΜ.Ο.: Δεν εγκαταστάθηκα, πηγαινοερχόμουνα έως ότου ανέλαβα το Μουσείο, το ’63. Εκεί πήγαινα αραιά μετά. Ξέρετε πότε πήγαινα μετά που ανέλαβα; Πήγαινα τις γιορτές που ήτανε σχόλη, που οι μέρες δεν ήταν εργάσιμες. Εγώ πήγαινα και μου ’λεγε ο άντρας μου, ο οποίος με βοήθησε πάρα πολύ στη δουλειά μου, γιατί όλα αυτά τα πηγαινέλα τα ανεχότανε, και μου ’λεγε: «Σύρε, σύρε στο καλό». Μια φορά θυμάμαι είχε μια χιονοθύελλα. Μου λέει: «Άντε, σύρε στο καλό, Μάντω, γιατί εσύ δεν θα ησυχάσεις εδώ μέσα παρ’ όλη τη χιονοθύελλα». Και θυμάμαι που ήμασταν μόνο δυο στο βαγόνι, εγώ και ο Πλωρίτης, και έβλεπα το λίγο φαλακρό κεφάλι του στη διαδρομή. Και μετά μπήκα στο Θηρίο, στο Θηρίο του Βόλου. Κι όταν άκουσε ο Θεοχάρης να χτυπάω την πόρτα, είπε στη γυναίκα του: «Το Θηρίο έφτασε!»\nΚαταλάβατε το σύνδεσμό μου. Αλλά δεν έχω παράπονο, δεν το ξεχάσανε. Και τώρα τελευταία, πάνε κάποια χρόνια, πήγαμε για να μιλήσει ο καταπληκτικός, ο Κώστας μας ο Μπουραζέλης, για να παρουσιάσει τον Οβολό, τον τόμο των Πρακτικών του Νομισματικού Συνεδρίου για τα νομίσματα της Θεσσαλίας, έκδοση των «Φίλων του Νομισματικού Μουσείου». Πήγαμε και μου ’χανε κρυφά ετοιμάσει γιορτούλα, τα θυμήθηκαν όλα. Ξεστρατίσαμε λίγο αλλά είναι πολλές οι αναμνήσεις και ευχαριστώ πολύ γι’ αυτό, γιατί μου ήρθανε όλα στο νου.\nΑ.Ρ.: Να σας ρωτήσω κάτι διαφορετικό. Πρόσφατα, σε μια έκθεση που έστησε η Ιωάννα Παπαντωνίου, τις «Νύφες», θαυμάσαμε τα «Κύματα», το υπέροχο νυφικό του Τσούχλου που φορέσατε στο γάμο σας.\nΜ.Ο.: Με έχει φωτογραφίσει η Nelly’s [Έλλη Σουγιουλτζόγλου-Σεραϊδάρη].\nΑ.Ρ.: Το πατρικό σας ήταν Καραμεσίνη.\nΜ.Ο.: Οι γονείς μου είχαν χωρίσει. Με τον Λόντο είχαμε κοινό πρόγονο. Ήμαστε δεύτερα ξαδέλφια. Αλλά η εκκλησία το επιτρέπει διότι μου είχε πει η μητέρα ότι αν ήθελα ειδική άδεια δεν θα παντρευόμουνα τον Λόντο. Ε, ήταν μια μεγάλη αγάπη… Κοιτάξτε, το Μπενάκη έχει τώρα όλο το αρχείο της Nelly’s αλλά το νυφικό μου το χάρισα στην Παπαντωνίου και νομίζω ότι έκανα καλά. Εχάρισα στο Μπενάκη του Λόντου μου τη συλλογή των γυαλιών…\nΑ.Ρ.: Ναι. Πρόσφατα κυκλοφόρησε ο κατάλογος της συλλογής, Από υαλί χρωματιστό.\nΜ.Ο.: Ο οποίος είναι πάρα πολύ ωραίος. Βγήκε με χορηγίες.\nΑ.Ρ.: Γράφουν η Ιωάννα Πετροπούλου για τον συλλέκτη Λόντο Οικονομίδη, ο Φώτης Μπενλισόι και η Μίνα Μωραΐτου για την οθωμανική υαλουργία και τα εργαστήρια Μπεϊκόζ, εσείς και ο Άγγελος Δεληβορριάς γράψατε τα Προλεγόμενα.\nΜ.Ο.: Τον ευχαριστώ τον Άγγελο, είμαστε πολύ φίλοι, και κατάλαβε τον χαμηλό μου τόνο και γράφει: «Η Μάντω παρακολουθούσε τότε από κάποια απόσταση τα οικογενειακά δρώμενα της Αρχαιολογικής Υπηρεσίας»! Ακούστε: «Σκυμμένη καθημερινά σε χιλιάδες καθαρισμένα και ακαθάριστα νομίσματα και σε ογκώδεις τόμους σχετικών συγγραμμάτων».\nΛοιπόν, να ξανάβρω λιγάκι το ρυθμό μου. Ας επανέλθουμε στο Μουσείο. Όταν ανέλαβα, η πρώτη μου μέριμνα ήταν η εσωτερική τακτοποίηση του μουσείου. Επειδή είχα ζήσει ως εθελόντρια ήξερα τα προβλήματα, τα ήξερα. Λοιπόν, έπρεπε οι θησαυροί, οι αρχαίοι ελληνικοί, να συγκροτηθούν. Εν τω μεταξύ είχα πάει στο Συνέδριο της Κοπεγχάγης και είχε αποφασιστεί να βγει αυτό το μεγάλο Ευρετήριο των αρχαίων ελληνικών θησαυρών [Margaret Thompson, Otto Mørkholm, Colin M. Kraay (επιμ.), An Inventory of Greek Coin Hoards, The American Numismatic Society, Νέα Υόρκη 1973]. Τι λέμε θησαυρό; Όταν βρίσκουμε νομίσματα συγκεντρωμένα. Ήταν εκεί η Laura Breglia από την Ιταλία κι εγώ, και στενοχωρηθήκαμε γιατί ξέραμε τις συνθήκες της πατρίδας μας. Εν πάση περιπτώσει, δεν θα σας κουράσω, μπόρεσα τελικά να τους κατατάξω διότι υπήρχαν οι εξής δυσκολίες: ο Ιωάννης Σβορώνος τους θησαυρούς τους κατέτασσε κατά νομισματοκοπεία. Ένας θησαυρός μπορούσε να έχει δέκα πόλεις μέσα, άρα δέκα νομισματοκοπεία, άρα σε δέκα διαφορετικές νομισματοθήκες.\nΑ.Ρ.: Α, τον διέλυε.\nΜ.Ο.: Βεβαίως. Και ας ήταν από τον ίδιο θησαυρό. Η Βαρούχα δεν τους έσπαγε τους θησαυρούς, τους άφηνε ατόφιους αλλά σε μια νομισματοθήκη μπορούσες να βρεις θησαυρό του 1960 και του 1800 μέσα. Ατόφιους, όμως. Καταλάβατε πόσο δύσκολο ήτανε το πήγαιν’ έλα αυτό; Διότι με τον μεν Σβορώνο έπρεπε να τρέχω δεν ξέρω πόσες φορές, ανάλογα με τα νομισματοκοπεία, αλλά και με τη Βαρούχα ανάλογα με τις χρονιές. Εν πάση περιπτώσει, θυμάμαι όλοι οι ξένοι εκείνη την εποχή είχαν εντυπωσιαστεί, ο καημένος ο Tony Hackens που τώρα δεν υπάρχει πια, ο Olivier Picard που δόξα τω θεώ είναι καλά και είχε έρθει να με δει πρόσφατα, τα θυμηθήκαμε αυτά. «Πώς τρέχατε, Μάντω, τότε!» μου έλεγε. Εν τέλει κατάφερα και έστειλα όλα τα δελτία στο Inventory, και το Μουσείο φαίνεται εκεί πως είναι πάμπλουτο! Κι έχει περισσότερους κι απ’ το Βρετανικό, μπορώ να πω, αρχαίους θησαυρούς. Αρχαίους, όχι άλλους. Μην τα μπερδέψουμε. Όχι ρωμαϊκούς, όχι βυζαντινούς, έτσι; Για αρχαίους ελληνικούς μιλάμε. Αυτό ήταν βέβαια μεγάλη προβολή του Μουσείου μας. Εγώ δεν το ’κανα για προβολή, δεν ήξερα. Μετά έλαβα γράμμα με συγχαρητήρια από τον Colin Kraay, τον Otto Mørkholm κ.ά. Εγώ το έκανα για την τακτοποίηση των θησαυρών.\nΤο πρώτο που με απασχόλησε ήταν η εσωτερική τακτοποίηση του Μουσείου. Και το δεύτερο ήταν ότι ένα Μουσείο τόσο σημαντικό διεθνώς όσο το Νομισματικό, βρισκόταν εγκλωβισμένο μέσα σε ένα άλλο τεράστιο μουσείο, διεθνώς αναγνωρισμένο κι αυτό, έτσι δεν είναι; Μεγάλα προβλήματα. Όταν έγραφα στο Υπουργείο για το κτηριακό μού λέγανε: «Είστε τμήμα του Εθνικού, κτηριακά είστε ένα». Έγραφα στη διεύθυνση του Εθνικού και μου απαντούσε: «Είστε μια ξένη υπηρεσία, είστε αυθύπαρκτοι». Με καταλάβατε; Παρ’ όλο που είχα καλή συνεργασία και φιλία με τους συναδέλφους αναγκαστικά ερχόμασταν σε αντιδικία. Τότε λοιπόν κτιζόταν αυτό το μεγάλο μαρμάρινο κτήριο για τον Άρειο Πάγο και μαθαίνω ότι φεύγει ο Άρειος Πάγος από το Ιλίου Μέλαθρον. Ευτυχισμένη στιγμή διότι και στο Αρχείο του Νομισματικού βρίσκω έγγραφα τα οποία ευεργετούσαν αυτή την άποψη. Γιατί είχανε πει παλιά στον Οικονόμου, που διετέλεσε για λίγο διευθυντής, να το μεταφέρει δεν ξέρω πώς εκεί, αλλά δεν έγινε. Εν πάση περιπτώσει, πήγα και χτύπησα τις πόρτες στους Αρεοπαγίτες και τους έλεγα: «Κύριοι, τώρα που φεύγετε, πείτε κι έναν καλό λόγο για το Νομισματικό!» «Ναι, κυρία Οικονομίδου, εμείς θα σας υπερασπιστούμε!» Τώρα, ο Κώστας ο Σταμάτης, μεγάλος δικαστικός, έφθασε και στο βαθμό του Εισαγγελέα του Αρείου Πάγου, δεν ζει πια, με στήριξε ώς το τέλος, αλλά όλοι, όλοι, δεν θέλω ν’ αρχίσω να λέω ονόματα, όλοι, τι να σας πω; Μετά άρχισα, η καημένη, να ανεβοκατεβαίνω από την Τοσίτσα στο τέρμα της λεωφόρου Αλεξάνδρας, γιατί εκεί ήταν η Κτηματική Εταιρεία του Δημοσίου. Και μου λέγανε: «Καλώς την κυρία Οικονομίδου. Καφεδάκι; Πορτοκαλάδα;» Μου λένε: «Κυρία Οικονομίδου μου, το Σλήμαν έχει μνηστήρες πάρα πολλούς». Λέω: «Το ξέρω. Περισσότερους απ’ την Πηνελόπη; Αλλά είμαι κι εγώ μέσα!» Μου λένε είστε μια χαρά! Γελάγαμε. Έχω πολλά τέτοια ανέκδοτα. Πέρασα πολλά κύματα βέβαια, μερικοί άνθρωποι, όσοι δεν υπάρχουν πια να ’ναι καλά εκεί που είναι, κι όσοι υπάρχουν τους ευχαριστώ πάρα πολύ. Σκεφθείτε τώρα τη χαρά μου όταν ακούω και λένε: «Πήγαμε και ήπιαμε έναν ωραίο καφέ στους κήπους του Νομισματικού»! Έγινε σημείο αναφοράς από κει που ήτανε εγκλωβισμένο σ’ έναν όροφο του Εθνικού, ούτε το ήξερε κανείς. Έγινε τώρα ένα σημείο αναφοράς σ’ ένα περίλαμπρο κτήριο. Αλλά θέλω να σας πω ότι πάντα με προβλημάτιζε κάτι. Όταν πήγαινα στην Ακαδημία για μια εκδήλωση, έβλεπα τα ωραία αυτά στολίδια που έχουνε οι κολόνες οι εσωτερικές της Ακαδημίας κι έλεγα: Τι μου θυμίζουν, τι μου θυμίζουν… Η Ακαδημία είναι του Τσίλερ, κι εμείς έχουμε όλες μας τις νομισματοθήκες του Τσίλερ, και είχανε τον ίδιο διάκοσμο! Αυτό το γράφω, η Αδάμη το ξέρει, στο Χαριστήριο του Διονύση Ζήβα, πώς συνδέονται αυτά τα κτήρια.\nΚαι έρχομαι στο καταπληκτικό, για το οποίο πήραμε συγχαρητήρια –λέω πήραμε, γιατί κι η Μαρίνα Λυκιαρδοπούλου-Πέτρου επαξίως τα πήρε– από τον Père V. Laurent στο Παρίσι, εξαίρετο, για τα μολυβδόβουλα των Βυζαντινών. Έμαθε ότι σώζεται η συλλογή του Νομισματικού Μουσείου Αθηνών και μέσω της Μαρίας Θεοχάρη μας έστειλε συγχαρητήρια. Και ακούτε τι έγινε. Όταν ανέλαβα, βέβαια δεν ήξερα κι από πού ν’ αρχίσω. Πάω στο βορινό δωμάτιο –ακόμα τη βλέπω τη νομισματοθήκη– ανοίγω ένα συρτάρι και βλέπω σ’ ένα μικρό στρογγυλό –όπως είχε αυτές τις στρογγυλές θηκούλες όπου μπαίνουν τα νομίσματα, τα μολυβδόβουλα– βλέπω σκόνη! Σκόνη! Υπάρχει ακόμα ένα χαρτάκι με την υπογραφή μου. Δηλαδή ότι αυτή η σκόνη ήτανε μολυβδόβουλο, και υπέγραψα εγώ, ότι το βρήκα έτσι. Τώρα δεν ξέρω πού τα έχουν τοποθετήσει. Εγώ μιλάω τώρα μέχρι τον Ιούλιο του 1994 που έφυγα. Και έρχεται η Μαρίνα μου στο Εργαστήριο και θα σας πει η ίδια πώς σώθηκαν. Γιατί τη Μαρίνα την είχα μαζί μου, δίπλα μου στο Εργαστήριο.\nΜαρίνα Λυκιαρδοπούλου-Πέτρου: Ο μόλυβδος είναι πολύ ευπαθές μέταλλο, δηλαδή μπορεί να μην κινδυνέψει μέσα στη γη, αν σχηματιστεί ένα λεπτό, σταθερό, προστατευτικό στρώμα στην επιφάνειά του, αλλά κινδυνεύει όταν βγει στην ατμόσφαιρα και συνήθως στην αποθήκευσή του μέσα στα μουσεία, σε ξύλινα έπιπλα, όπου έχει πάθει τις μεγαλύτερες φθορές. Αυτό συνέβη και στο Νομισματικό Μουσείο. Αυτά τα παλιά έπιπλα ναι μεν έχουν μεγάλη καλλιτεχνική και ιστορική αξία, αλλά απεδείχθησαν καταστροφικά, γιατί εκλύουν ατμούς οργανικών οξέων, που είναι στοιχείο φθοράς για τον μόλυβδο. Επιπλέον, τα μολυβδόβουλα ήταν κλεισμένα σε στενά συρτάρια και σε δίσκους από χαρτόνι, συνθήκες κι αυτές επικίνδυνες. Ήταν λοιπόν αποθηκευμένα σε ασφυκτικό περιβάλλον, δυσμενέστατο για τον μόλυβδο. Έτσι πολλά από αυτά είχαν γίνει σκόνη ή οι λεπτομέρειες στην επιφάνειά τους, επιγραφές, παραστάσεις, είχαν μετατραπεί σε λευκή, εύθρυπτη σκόνη βασικού ανθρακικού μολύβδου. Εκείνη την εποχή είχα πάει στην Αγγλία. Στα εργαστήρια συντήρησης αλλά και έρευνας του Βρετανικού Μουσείου, το 1974 παρακολούθησα από τον Andrew Oddy μία πειραματική μέθοδο αντιστροφής των προϊόντων διάβρωσης σε μέταλλο, στη θέση που βρίσκονται. Τη μέθοδο αυτή, που ονομάζεται στερεωτική αναγωγή, την εφάρμοσα στο Μουσείο και σώσαμε ό,τι είχε διατηρηθεί ώς εκείνη τη στιγμή. Επιπλέον, αλλάξαμε την αποθήκευση και τα βάλαμε σε μεταλλικές νομισματοθήκες και σε συρτάρια από πλεξιγκλάς, ένα περιβάλλον τελείως ακίνδυνο πια για τον μόλυβδο. Κι έτσι σώθηκαν. Η εφαρμογή της μεθόδου στα μολυβδόβουλα του Νομισματικού Μουσείου ανακοινώθηκε σε διεθνές συνέδριο και έχει δημοσιευτεί [M.Petrou-Lykiardopoulou, «Coping with the Problem of the Decay of Byzantine Lead Seals in the Numismatic Museum of Athens» στο Recent Advances in the Conservation and Analysis of Artifacts, Jubilee Conservation Conference, Institute of Archaeology 1987, σ. 165-167].\nΜ.Ο.: Η διάσωση των μολυβδόβουλων ήταν πολύ μεγάλο κατόρθωμα για το Μουσείο. Γιατί ενδιέφεραν πολύ και πολλούς ξένους ερευνητές κι ήταν μεγάλη χαρά για όλους ότι σώθηκαν.\nΑ.Ρ.: Συμπτωματικά την ανακαλύψατε τη σκόνη;\nΜ.Ο.: Όχι, κοιτάξτε. Έκανα εφόδους στις παλιές νομισματοθήκες. Γιατί μερικές ήταν άδειες, μερικές ήταν γεμάτες. Έκανα εφόδους.\nΑ.Ρ.: Σαν να λέμε ο κύριος Τουράτσογλου, που έκανε τα εγκαίνια του Νομισματικού στο Ιλίου Μέλαθρον, τα βρήκε όλα έτοιμα: και το κτήριο είχατε εξασφαλίσει και τα νομίσματα ήταν τακτοποιημένα και καθαρισμένα!\nΜ.Ο.: Κατά μεγάλο μέρος, θα έλεγα. Κοιτάξτε, κατά σειρά προτεραιότητος, αυτή τη στιγμή δεν θα αναφερθώ καθόλου ούτε στις αξιοσύνες τους ούτε… Έτσι δεν είναι; Δεν μου επιτρέπεται. Σε σειρά προτεραιότητος, πρώτη μου συνεργάτις ήτανε η Ηώς Τσούρτη. Μετά ήρθε η Μίνα Γαλάνη και η Μαρίνα Λυκιαρδοπούλου. Μετά ήρθε ο Γιάννης Τουράτσογλου, ήδη επιμελητής από τη Βέροια, η Βάσω Πένα. Αναφέρομαι στους επιμελητές, όχι σε ανθρώπους που πρόσφεραν παροδική εργασία. Και μετά θα πω ποιοι το συνεχίζουν. Χωρίς σχόλια αυτό. Δεν επιτρέπεται. Δεν μου επιτρέπεται εμένα μεγάλη να κάνω σχόλια σε νεότερους. Ξέρετε τι ακολουθώ; Αυτό που είπε ο Κωνσταντίνος ο Ρωμαίος, ο παλιός αρχαιολόγος: «Αυτός είναι νεότερος. Άρα είναι καλύτερος από μένα». Δεν κάνει. «Τέρμα», που λένε. Αλλά τώρα να πούμε τη συνέχειά του. Εγώ αποχώρησα, το λέω στο βιβλιαράκι μου, στις τελευταίες αράδες: «Ήταν λοιπόν ένα ηλιόλουστο ζεστό καλοκαιρινό μεσημέρι, Δευτέρα 6 Ιουνίου του 1994, που κατηφόρισα για τελευταία φορά την οδό Τοσίτσα ως δημόσιος υπάλληλος και διευθύντρια για τα τριάντα τελευταία χρόνια του Νομισματικού Μουσείου. Δεν μπορούσα να πιστέψω ότι κύλησαν τόσα χρόνια από το χειμωνιάτικο εκείνο κρύο πρωινό του Φλεβάρη όταν πρωτοαντίκρισα το Μουσείο. Αλλά τι απρόβλεπτη που είναι η ζωή, τι παιχνίδια μας παίζει η μοίρα! Αλλά αυτό είναι μια άλλη ιστορία». Ξέρετε κάτι; Γεννήθηκα στις αρχές της Τοσίτσα.\nΑ.Ρ.: Τι νομίζετε ότι κάνει έναν καλό νομισματολόγο;\nΜ.Ο.: Είναι η συνεχής ενασχόληση με το αντικείμενο. Και με συγγράμματα που να έχουν βαρύτητα. Και βέβαια να υπάρχει και μια, πώς να πούμε, διαίσθηση. Μια διαίσθηση που να μπορεί να κατευθύνει τον μελετητή.\nΤο Νομισματικό Μουσείο Αθηνών, είπαμε, είναι σημαντικό πρώτα για τους αρχαίους ελληνικούς θησαυρούς αλλά και για τα μολύβδινα, τα οποία έχουν παραμεριστεί. Γιατί δεν είναι μόνο τα μολυβδόβουλα, είναι και τα μολύβδινα σύμβολα, που αυτά τι να ήτανε; Εγώ πιστεύω ότι μπορεί να ήταν εισιτήρια θεάτρου. Μπορεί. Αλλά δεν ξέρω πια ποιος ενδιαφέρεται γι’ αυτά. Το Νομισματικό Αθηνών, επειδή υπάρχει το Βρετανικό, ας μην πω ότι είναι το πρώτο αλλά είναι μεταξύ των πρώτων. Γιατί σε μερικά ανταγωνίζεται το Λονδίνο. Ναι μεν είχε ασφαλώς περισσότερα χρήματα το Λονδίνο και αγόραζε, αλλά ήτανε, βλέπετε, κι ο Σβορώνος αλλά κι ο «ήρωας κτίστης», τον λέω έτσι όπως τον είπε ο Οικονόμου, ο Αχιλλέας Ποστολάκας, ο οποίος πέθανε πικραμένος. Πικραμένος γιατί έγινε η κλοπή η μεγάλη, το Νομισματικό τότε στεγαζόταν σε μια πτέρυγα της Βιβλιοθήκης. Τον πιάσανε αυτόν μετά. Για εικόνες μεν, αλλά ομολόγησε ότι είχε κλέψει και το Νομισματικό. Ο Ποστολάκας όμως πέθανε πικραμένος. Γι’ αυτό και τους λόγους που έχω βγάλει στην Ακαδημία τους έχω αφιερώσει στον «ήρωα κτίστη», τον Αχιλλέα Ποστολάκα, γιατί έχω υποφέρει η ίδια και ξέρω τι θα πει. Η ζωή με δίδαξε απ’ αυτό, να σας πω σε τι. Με δίδαξε ότι αν δεν ζήσεις κάτι δεν καταλαβαίνεις τον άλλο. Έχω ζήσει πόνο. Να σκεφθείτε ότι εκεί που καθόμουνα στο γραφειάκι μου έλεγα: «Παναγία μου, υπόθεση Ντρέυφους! Αλλά εγώ έχω έναν Ζολά; J’accuse!» Ο Ζολά δεν βγήκε για τον Ντρέυφους; Το θυμόσαστε; Το περίφημο του Ζολά: «J’accuse!» Βέβαια ένα ερείπιο βγήκε ο καημένος ο Ντρέυφους αλλά δόξα τω θεώ εγώ εσώθηκα.\nΑ.Ρ.: Έχω ακούσει ότι κάνατε και μαθήματα στους φοιτητές.\nΜ.Ο.: Ξέρετε, ο Ζακυθηνός όταν ανέλαβα, ο Δάσκαλος που λέμε, εξαίρετος του εξαιρέτου, του έχω αφιερώσει άρθρο, στα Σύμμεικτα, παρ’ όλο που δεν είμαι βυζαντινή αλλά έχω δημοσιεύσει βυζαντινά άρθρα αρκετά, μου λέει ο Δάσκαλος: «Μάντω μου, δεν έχουν ιδέα για νομίσματα. Να έλθουν εκεί που είναι, στο Μουσείο, για να τα βλέπουνε κιόλας». Κι ερχόντουσαν οι φοιτητές του και τους έκανα μαθήματα. Ήτανε χούντα τότε και το λέγαμε «το κρυφό σχολειό»! Και μετά, το ’χω μέσα, ενωθήκανε αυτά τα παιδιά και βάλανε από 5 δραχμές, ξέρω ’γώ, και μου πήρανε ένα μικρό μπρελοκάκι. Και μου λέει η Ηώς: «Να το δεχθείτε αυτό. Μη τους πείτε όχι», γιατί ήξερε ότι εγώ δεν δεχόμουνα τίποτα. Λέει: «Έχουνε δώσει από 5 δραχμές μόνο. Μην ανησυχείτε». Και η Βιβή Βασιλοπούλου μετά έγινε γενική διευθύντρια κι έγραψε ένα απίθανο άρθρο για μένα. Ο τωρινός διευθυντής, ο Κακαβάς, από πού με θυμάται; Από τα μαθήματα που έκανα σε μεταγενέστερη φάση. Μου έκανε ένα ωραίο τηλεφώνημα. Λέει: «Σας αγαπώ πολύ». Λέω: «Παιδί μου, δεν σε ξέρω αλλά κι εγώ σ’ αγαπώ. Να πας καλά, να πάτε καλά, αυτό μ’ ενδιαφέρει». «Σας αγαπώ από τα μαθήματα τα εθελοντικά που ερχόσαστε και μας κάνατε στο Πανεπιστήμιο, τα φροντιστηριακά, που δεν πληρωνόσαστε. Και θυμάμαι που είπατε: “Παιδιά μου, εγώ δεν πληρώνομαι, είμαι για σας”. Και φωνάξανε όλοι: “Λέτε να μη το ξέρουμε;”» Είχα τέτοιες ηθικές ανταμοιβές. Και σας ευχαριστώ πολύ που με κάνατε να τις θυμηθώ.\nΑ.Ρ.: Προσπάθησα να βρω πληροφορίες για τον σύζυγό σας, τον Λόντο Οικονομίδη, δεν είχα ακόμη ανακαλύψει τον κατάλογο της δωρεάς σας στο Μουσείο Μπενάκη με το άρθρο της Ιωάννας Πετροπούλου, και δεν τα κατάφερα.\nΜ.Ο.: Θα διαβάσετε γι’ αυτό την Ιωάννα Πετροπούλου, τα λέει όλα. Ήταν πολύ σεμνός άνθρωπος, το γράφει ο Άγγελος Δεληβορριάς μέσα. Ο προπάππους μας, ο Σπήλιος Οικονομίδης, ίδρυσε τον 19ο αιώνα στις αρχές, για πρώτη φορά στην Ελλάδα, εργοστάσιο χρωμάτων. Στις μεταπτυχιακές του σπουδές στην Εσπερία συνεργάστηκε και με τον Alfred Bayer. Είναι ολόκληρη βιβλιογραφία. Και ίδρυσε το πρώτο εργοστάσιο το περίφημο, τη Χρωπεί. Τώρα είναι μόνο πέτρες, ούτε πέτρες. Μετά το θάνατο του πεθερού μου δεν ευθυνόμαστε για την τύχη του εργοστασίου. Ήταν Ανώνυμος Εταιρεία, καταλάβατε;\nΗ Ιωάννα η Πετροπούλου τον ήξερε από 3 ετών. Μένανε δίπλα. Ο Πετρόπουλος ήταν αδελφός της Αιλιανού, που ο γιός της μετά έγινε και πρέσβης, ο Αιλιανός. Πολύ σεμνοί άνθρωποι όμως. Λοιπόν, η Ιωάννα έμοιαζε τόσο πολύ στον Λόντο στις ιδέες, που λέγαμε: «Ευτυχώς που είναι ίδια ο Πετρόπουλος!» Για να καταλάβετε πόσο πολύ έχωσε μέσα της την ψυχή του. Μια μέρα ήρθε, μικρό ήταν, 18 ήταν, συγχυσμένη. «Τι έχεις, Ιωαννούλα μου;» «Δεν είδα», μου λέει, «αυτό το έργο». Της λέω: «Κοίταξε, μη φωνάζεις. Θα το έχει δει ο Λόντος. Πήγαινε μέσα». Και πράγματι, το ’χε δει. Τόσο πολύ ταιριάζανε! Ήτανε του Βισκόντι το περίφημο Θάνατος στη Βενετία.\nΑ.Ρ.: Η Ιωάννα Παπαντωνίου αναφέρει εσάς και τον Λόντο στον κατάλογο με τους δωρητές του ΠΛΙ. Θα της έχετε δωρίσει και κάτι άλλο, φαίνεται, εκτός από το νυφικό σας.\nΜ.Ο.: Έχω δώσει το νυφικό μου, ορισμένα όπλα και ενδυμασίες και έχω δώσει και το χρυσοκέντητο. Αλλά έχω δώσει και ένα καλπάκι. Είχε έρθει ένα βράδυ, έμενε εδώ, στην πλατεία Βικτωρίας. Είχαμε εκλογές την επομένη, Κυριακή, κι ήρθε εδώ το Σάββατο να πιούμε ένα ποτό. Και ανοίγαμε και βλέπαμε. Και βρήκε ένα ωραίο καλπάκι, μου λέει: «Μάντω μου, αυτό είναι πελοποννησιακό και πολύ ωραίο. Μπορείς να μου το χαρίσεις;» Λέω: «Βεβαίως, γιατί είναι πελοποννησιακή η προέλευσή μας, από το Λειβάρτζι Καλαβρύτων». Έχετε υπ’ όψη σας ότι σας μιλάει και ένας άνθρωπος που είναι αντι-συλλεκτικός. Ο Λόντος μου ήτανε συλλεκτικός, εγώ είμαι αντι-. Αλλά δεν πειράζει. Τον υμνήσαμε τον Λόντο μας, τόσο πολύ. Αυτό που θα διαβάσετε, σας παρακαλώ πολύ, το κείμενο της Ιωάννας Πετροπούλου, επειδή δεν βρήκε βιογραφία – τι βιογραφία ο Λόντος! Το μπαστουνάκι του κι [έφευγε]… Άστε το, άστε το.\nΤα πατρογονικά όπλα τα πήρε ο Παπαστάμου στην Πινακοθήκη. Τα λέει όλα ο Άγγελος, ο χρυσός μου, ο Άγγελος ο Δεληβορριάς. Πολύ φίλοι, πάρα πολύ.\nΑ.Ρ.: Έχετε κάνει κι άλλες δωρεές;\nΜ.Ο.: Α, βέβαια! Τα όπλα του όλα. Στο Μουσείο Λαϊκής Τέχνης. Ξέρετε πώς τα γράφει ο Άγγελος; «Εκτυφλωτικής ομορφιάς».\nΑ.Ρ.: Αυτά όλα τα συνέλεγε ο Λόντος;\nΜ.Ο.: Ακούτε πώς έγινε. Όταν τον έχασα, καταλάβατε, έκλεισα αυτό το δωμάτιο. Δεν ήθελα καθόλου. Και η Πόπη Ζώρα, η Διευθύντρια τότε του Μουσείου Λαϊκής Τέχνης, το άνοιξε. Και όταν τα πήρε αυτά, μου λέει: «Μάντω, δεν τα παίρνω ακόμα. Απαγκιστρώνεσαι από ένα μεγάλο περιουσιακό στοιχείο, το οποίο είναι ελεύθερο. Ούτε νόμος να τ’ απαγορεύει να πουληθούν, ούτε τίποτα». «Όχι», της λέω. «Έτσι θα ήθελε ο Λόντος». Και η Πόπη τα έβγαλε. Ενώπιόν μου. Και τότε τα χάσανε! Μου λέει η Παπαντωνίου, εδώ σ’ αυτόν τον καναπέ που καθόμαστε και που διάλεξε αυτά τα δύο πελοποννησιακά, μου λέει: «Βρε Μάντω, είπα κάποτε αυτός ο Οικονομίδης τι κάνει; Και μου ’παν: Τίποτα. Κανένα τσεβρέ παίρνει. Τι είναι αυτά εδώ;» Λέω: «Μα ο Λόντος ήταν πολύ σεμνός. Δεν μίλαγε», λέω, «Νανά μου».\nΑ.Ρ.: Και η συλλογή που δώσατε στο Μεγάλο Χωριό;\nΜ.Ο.: Λοιπόν, εγώ συνδεόμουνα φιλικά κι ο Λόντος από πολλά χρόνια με την οικογένεια Πουρνάρα. Τον πατέρα τους τον πιάσανε στη χούντα μαζί με τον Παπανδρέου και τους μαντρώσανε κάτω. Ο πατέρας Πουρνάρας, μεγάλος δημοσιογράφος, έβγαζε τον «Ανένδοτο», ήταν αυτός που έγραψε: «το συνδικάτο του εγκλήματος η δυναστεία των Γλύξμπουργκ». Και τον κλείσανε αμέσως βέβαια. Τον εξορίσανε κι όλα αυτά. Λοιπόν αυτός ήτανε από την Ευρυτανία, επάνω, το Μεγάλο Χωριό. Και με την κόρη και το γιο, που ήμασταν ομοϊδεάτες, και με τους Αλεξανδρήδες, τέλος πάντων όλη τη χούντα την περάσαμε μαζί. Και τα Πουρναράκια μας είπαν ότι έγινε χούντα, δεν είχαμε ιδέα εμείς. Λέει: «Έχεις τηλέφωνο;» Λέω: «Πάτε να κάνετε στον Λόντο καζούρα. Γιατί ο Λόντος σας έλεγε “θα γίνει δικτατορία” κι εσείς…» «Όχι, Μάντω, έγινε!» Πολλά ανέκδοτα των ανεκδότων. Και στο Μεγάλο Χωριό Ευρυτανίας υπήρχε ένα υποτυπώδες μουσειάκι. Και χαρίζω 145 αντικείμενα του Λόντου μου, εξαρτήματα παραδοσιακών ενδυμασιών, κεντήματα, κοσμήματα, όπλα, και βγαίνει μια αίθουσα με το όνομά του ολόκληρο. Τον ετίμησαν γιατί τον ήξεραν.\nΑ.Ρ.: Στο έντυπο περιοδικό Αρχαιολογία και Τέχνες, στα εναρκτήρια τεύχη 1 και 2 (Νοέμβριος 1981 και Φεβρουάριος 1982) δημοσιεύσατε δυο καταπληκτικά άρθρα για τα νομισματικά πορτραίτα.\nΜ.Ο.: Μάλιστα και χαίρομαι που τα βρίσκετε καλά μετά από τόσα χρόνια. Λοιπόν, να σας πω ένα αστείο; Καθόμουνα στο βάθος εκεί της αίθουσας –πελώριες αίθουσες, ο Άγγελος τα λέει ωραία εκεί– και έρχεται ένας από ένα ανθοπωλείο με ένα εντυπωσιακό κάνιστρο. Λέω: «Τι θέλεις, παιδί μου, εδώ μ΄ όλα αυτά τα λουλούδια;» Μου λέει: «Είναι για σας». Λέω: «Για μένα;» Και τι ήτανε; Είχαμε γνωρίσει την Άννα Λαμπράκη και τη Γιούλη Βελισσαροπούλου κατά τη διάρκεια του Διεθνούς Επιγραφικού Συνεδρίου. Η Ντίνα κι εγώ, η Δελμούζου που ήτανε διευθύντρια του Επιγραφικού κι εγώ που με είχε χώσει ως φίλη κι ήμουνα και ταμίας τέλος πάντων, στην Επιτροπή ήμασταν ανδροκρατούμενες και με δύσκολους άντρες. Όπου εγώ μια φορά είπα στον αείμνηστο καθηγητή Λιβαδάρα, μέλος επίσης της Επιτροπής: «Με συγχωρείτε, εγώ αποχωρώ». Στο γραφείο του μέσα. Κι έκανε πίσω. Αυτά τα ’μαθαν οι δύο κοπελίτσες αυτές, η Βελισσαροπούλου και η Λαμπράκη, και μας έστειλαν τα κάνιστρα αυτά γιατί αντιδράσαμε. Ωραίο δεν είναι;\nΚαι ευχαριστώ πολύ την αγαπημένη Άννα Λαμπράκη που μου έδωσε την ευκαιρία αυτή και βεβαίως ευχαριστώ πολύ και εσάς.


Airetikos on Air: Καλή χρονιά λοιπόν, και να ευχηθώ ένα 2013 χωρίς φόβο!\nΚαλή χρονιά λοιπόν, και να ευχηθώ ένα 2013 χωρίς φόβο!\nΣήμερα, τελειώνει το σωτήριο έτος 2012! Μία κακή χρονιά, μάλλον, μιας και εκτός του γεγονότος ότι φτωχύναμε περισσότερο, ακόμα περισσότεροι έμειναν άνεργοι, άστεγοι, χάσαμε και ως πολίτες. Γιατί αν και το 2011, μας βρήκε εντός της θύελλας των μνημονίων, τότε κάπως ξυπνήσαμε. Βγήκαμε στους δρόμους, απονομιμοποιήσαμε το δικομματικό σύστημα, και νομίσαμε ότι βάλαμε τις βάσεις για να πάρουμε τις ζωές στα χέρια μας. Το 2012, μαζευτήκαμε στους καναπέδες μας, και περιμέναμε τις εκλογές, όπου θα τους τιμωρούσαμε. Οι εκλογές ήρθαν, μήνυμα περάσαμε σαν λαός, αλλά στην κατάληξη(Τον Ιούνιο) η πλειοψηφία εμπιστεύθηκε στην διακυβέρνηση της χώρας, αυτούς που μας έφτασαν εδώ. Φοβηθήκαμε, λέω εγώ, κοτέψαμε όταν καταλάβαμε ότι ο δρόμος της ανυπακοής δεν ήταν χαρτογραφημένος, σίγουρος. Και δεν μιλάω μόνο για την μη εκλογή ΣΥΡΙΖΑ, αλλά απλά για την μη πλειοψηφική επιλογή φωνών, πολιτικών ενάντια στο μνημονιακό σύστημα. Επιλέξαμε τον σίγουρο δρόμο της εξαθλίωσης μας. Δεν ακολουθήσαμε τον δρόμο του ταξιδιάρη, ανυπότακτου και ανήσυχου προγόνου μας, Οδυσσέα, αλλά τον δρόμο που μας υπέδειξαν οι σύγχρονοι ''θεοί'' μας(ευρώ, μμε, πολιτικό δυναμικό, κτλ).\nΓια το 2013, εύχομαι για εμένα πρώτα, τους οικείους μου, αλλά και για τον υπόλοιπο Ελληνικό λαό, να επιλέξει τον δρόμο της ελευθερίας, της ανυπακοής, της χειραφέτησης μας! Δεν θέλω να ευχηθώ ευημερία, λεφτά, δουλειές, γιατί δεν είμαι star Ελλάς, να εύχομαι ανέφικτα πράγματα. Το 2013, θα είναι ακόμα πιο δύσκολη χρονιά, και αν δεν τους ρίξουμε γρήγορα, θα είναι η πιο τραγική των τελευταίων δεκαετιών. Η φτώχεια, όμως οφείλουμε να την αντιμετωπίσουμε, και να βάλουμε τις βάσεις για να απαλλαχθούμε το συντομότερο από αυτήν. Κυρίως όμως πρέπει να σταματήσουμε να φοβόμαστε. Γιατί κανείς από αυτούς που σου προσέφεραν τον Ιούνη τον ασφαλή δρόμο του ευρώ, πουλώντας πολλά κιλά φόβου, δεν νοιάζεται για την επιβίωση σου.\nΕξεγέρσου! Απαίτησε να σταματήσει η αφαίμαξη σου, μέσω φόρων και περικοπών. Επέβαλλε δικαιοσύνη σε αυτούς τους πολιτικούς, τραπεζίτες, μιντιάρχες που σε έφτασαν εδώ. Μην περιμένεις τον σωτήρα να σε βρει κάπου στην τύχη, να σε σώσει εκμεταλλεύομενος κάποια συγκυρία, αλλά όρισε εσύ τι είδους σωτηρία θέλεις. Κάνε τον όποιο σωτήρα σου, να κάνει αυτό που έκανε και πριν λίγο καιρό όταν ήσουν στον δρόμο, να υιοθετήσει τα δικά σου αιτήματα.\nΜην Φοβάσαι, αδελφέ, και ετοιμάσου σαν λαό να ξεκινήσουμε ελεύθερα το δικό μας ταξίδι προς την ελευθερία, και την ευημερία, με βάρκα το δίκαιο των αιτημάτων μας, και ας πλεύσουμε σε αχαρτογράφητα νερά. Μην φοβάσαι εκ των προτέρων την Σκύλα και την Χάρυβδη, γιατί και τότε στα δύσκολα κανείς μας δεν θα είναι μόνος, θα σε κρατώ από το χέρι. Τι και αν ο Κύκλωπας είναι τεράστιος σε μέγεθος, εσύ μαζί με πολλούς Έλληνες μπορείς εύκολα να τον τυφλώσεις. Μαζί θα βρούμε την Ιθάκη μας, ελεύθεροι! Στο κάτω-κάτω δεν παλεύουμε για τους εαυτούς μας, αλλά και για τα αγέννητα παιδιά και εγγόνια μας, και αυτό ως σκοπός φθάνει και περισσεύει!\nΕλλάδα σημαίνει... (4 βίντεο)\nΥπόθεση “Ελ.Βενιζέλος”: Κομισιόν σε Ν.Χουντή για την “παράβλεψη” των 600 εκ.ευρώ!


τυρί - ubm@eportal.gr\nΑυτή η αλμυρή τάρτα έχει γεύση και άρωμα Ελλάδας. Τα ντοματίνια ερωτεύονται το τυρί κρέμα και δημιουργούν το πιο γλυκό “πάντρεμα”.\n1 ζύμη για τάρτα\n3 μεγάλες ντομάτες, καθαρισμένες και κομμένες σε ροδέλες\n2 κουτ. της σούπας ρίγανη\n1/4 φλιτζανιού γλυκιά μουστάρδα\nΣε έναν ελαφρά αλευρωμένο πάγκο, απλώνεις τη ζύμη δίνοντας της στρογγυλό σχήμα.\nΜεταφέρεις τη ζύμη σε ένα στρογγυλό σκεύος για τάρτες και κολλάς στα τοιχώματα περιμετρικά.\nΜε ένα κουτάλι, απλώνεις τη μουστάρδα στη βάση της ζύμης. Προσθέτεις το τυρί κρέμα και αναμειγνύεις.\nΚαθαρίζεις τις ντομάτες και στη συνέχεια την κόβεις σε ροδέλες. Τις τοποθετείς πάνω από το τυρί κρέμα ομοιόμορφα.\nΡαντίζεις με το ελαιόλαδο και ολοκληρώνεις τη συνταγή σου με λίγη ρίγανη.\nΨήνεις στον προθερμασμένο φούρνο για περίπου 15 – 18 λεπτά.\nΤην αφήνεις να έρθει σε θερμοκρασία δωματίου και μοιράζεις σε μερίδες.\nΕτικέτες ΑΛΜΥΡΗ ΤΑΡΤΑ\nΕτικέτες για, δροσιστική, και, κρέμα, με, ντομάτες, συνταγή, τάρτα, τυρί\nΚυριακή 11 Απριλίου 2021, 09:00\nΕτικέτες wontons, για, κρέμα, με, οικογένεια, Όλη, Πεντανόστιμα, την, τυρί\nΣυνταγή για βελούδινο brownies με τυρί κρέμα\nΈνα βελούδινο γλυκάκι με το τυρί κρέμα να προσθέτει νότες δροσιάς σε κάθε του κομμάτι.\n5 κουτ. της σούπας ανάλατο βούτυρο\n1/4 του φλιτζανιού κομμάτια σοκολάτας\n1/3 του φλιτζανιού κακάο\n1/4 κουτ. του γλυκού σόδα μαγειρέματος\n1 κουτ. του γλυκού κόκκοι στιγμιαίου εσπρέσο\n1 πακέτο (400 γρ.) τυρί κρέμα χαμηλό σε λιπαρά, σε θερμοκρασία δωματίου\n1 μεγάλο ασπράδι αυγού, ελαφρώς χτυπημένο\nΑρχικά, προθερμαίνεις το φούρνο στους 180 βαθμούς C και ψεκάζεις με ένα σπρέι μαγειρικής το ταψί.\nΓια τη βάση brownies, ζεσταίνεις το βούτυρο και τα κομματάκια σοκολάτας σε ένα φούρνο μικροκυμάτων μέχρι να λιώσουν.\nΑνακατεύεις με μία ξύλινη κουτάλα και σταδιακά προσθέτεις το αλεύρι, το κακάο, τη σόδα μαγειρέματος και το αλάτι. Αναμειγνύεις, μέχρι το μείγμα να “δέσει”.\nΣε ένα δεύτερο μπολ, χτυπάς ελαφρά τα αυγά, τη ζάχαρη, το μείγμα εσπρέσο και τη βανίλια. Προσθέτεις το μείγμα σοκολάτας και ανακατεύεις, μέχρι να γίνει ομοιογενές.\nΑναμειγνύεις τα δύο μείγματα ανακατεύοντας και το περιχύνεις στη βάση του ταψιού.\nΣε ένα μπλέντερ, χτυπάς τα τελευταία τρία συστατικά, μέχρι να δέσουν.\nΑναμειγνύεις τα δύο μείγματα σε ένα ταψί και με την άκρη ενός μαχαιριού, τρυπάς απαλά το τελικό μείγμα στο ταψί.\nΨήνεις σε προθερμασμένο φούρνο για 30 λεπτά, μοιράζεις σε μερίδες και απολαμβάνεις.\nΕτικέτες BROWNIES,ΤΥΡΙ ΚΡΕΜΑ\nΕτικέτες Brownies, βελούδινο, για, κρέμα, με, συνταγή, τυρί\nΝομίζω έχεις καταλάβει την αδυναμία μας στις αλμυρές τάρτες! Αυτή η κλασική συνταγή με λιωμένο τυρί και κομμάτια μπέικον γίνεται πολύ πιο εύκολα από ότι πιστεύεις και δίνει στον ουρανίσκο σου τη γεύση που θες.\n110 γρ. βούτυρο, λιωμένο\n2-3 κουτ. της σούπας νερό\n1/2 κουτ. της σούπας γλυκιά μουστάρδα\n200 γρ. μπέικον, κομμένο σε λωρίδες\n1 μεσαίο σκόρδο, λιωμένο\n170 γρ. τριμμένο τυρί της επιλογής σου\nΣε ένα μεγάλο μπολ, προσθέτεις σταδιακά τα πρώτα πέντε υλικά της συνταγής και με μία ξύλινη κουτάλα ή ένα μίξερ χειρός, αρχίζεις να πολτοποιείς το μείγμα σου, προκειμένου να σχηματιστεί μία συμπαγής μπάλα ζύμης. Αφήνεις σε θερμοκρασία δωματίου για 45 λεπτά.\nΑλευρώνεις ελαφρά τον πάγκο σου και με έναν πλάστη αρχίζεις να ανοίγεις τη ζύμη σου σε προσοχή.\nΒουτυρώνεις ελαφρά ένα ταψί για τάρτες και απλώνεις την λεπτή πια ζύμη σου, φροντίζοντας να κόψεις ό,τι περισσεύει με ένα ψαλιδάκι.\nΤοποθετείς σκέτη τη ζύμη σου με το ταψάκι της στο φούρνο και ψήνεις για 15 λεπτά σε προθερμασμένο φούρνο.\nΠαράλληλα, σε ένα τηγάνι με λίγο ελαιόλαδο, σοτάρεις το κομμένο σε ροδέλες μπέικον. Μετά από 2 λεπτά, προσθέτεις το σκόρδο και ανακατεύεις με μία ξύλινη κουτάλα για περίπου 6-8 λεπτά.\nΑφαιρείς την ζύμη τάρτας από τον φούρνο, την τρυπάς σε μερικά σημεία με ένα πιρούνι και την πασαλείφεις με τη μουστάρδα.\nΣε ένα μπολ, χτυπάς την κρέμα γάλακτος με τα τρία αβγά, τα δένεις σε μαρέγκα και τα μεταφέρεις στην επιφάνεια της τάρτας.\nΠροσθέτεις σοταρισμένο μπέικον, το τριμμένο τυρί, το σκόρδο και ψήνεις στον προθερμασμένο φούρνο για 40 λεπτά.\nΜοιράζεις σε μερίδες και απολαμβάνεις το κομμάτι σου όσο είναι ζεστό και τραγανό.\nΕτικέτες ΑΛΜΥΡΗ ΤΑΡΤΑ,ΜΠΕΙΚΟΝ,ΤΥΡΙ\nΕτικέτες Αλμυρή, για, και, με, μπέικον, συνταγή, τάρτα, τυρί\nΞέχνα τις κλασικές πατάτες στον φούρνο! Κάπως έτσι θα μπορούσες να περιγράψεις τη σημερινή συνταγή, η οποία θα απογειώσει τα αγαπημένα γεώμηλα στο φούρνο.\n12 κουτ. της σούπας τυρί Παρμεζάνα τριμμένη\nΣε ένα ταψί με αντικολλητικό χαρτί απλώνεις προσεκτικά τις πατάτες και ρίχνεις από πάνω την παρμεζάνα.\nΕτικέτες Hasselback, για, με, νόστιμες, πατάτες, συνταγή, τυρί\nΗμ. δημοσίευσης 26 Φεβρουαρίου, 2021\nΕτικέτες crash, test, ανθότυρο, για, γιαούρτι, δίαιτα, Κάνουμε, κότατζ, τη, τυρί\nΓια το εύκολο Pull Apart Στεφάνι Πίτσας με σαλάμι και τυρί, φτιάχνουμε 1 δόση ζύμη για πίτσα.\nΉ μπορούμε ακόμα να χρησιμοποιήσουμε μια έτοιμη ζύμη για πίτσα.\nΒάζουμε σε ένα μπολ το δυνατό αλεύρι για πίτσα και το αλάτι και ανακατεύουμε με ένα κουτάλι. Κάνουμε λακούβα στο κέντρο.\nΓια το μοντάρισμα της πίτσας\nΑφού ανέβει η ζύμη, την ανοίγουμε στον πάγκο και κόβουμε μικρά κομμάτια 3 εκατοστών.\nΤα βάζουμε μέσα σε ένα μεγάλο μπολ.\nΠροσθέτουμε το σαλάμι ψιλοκομμένο, τα τυριά τριμμένα, τη σάλτσα pesto, τα βότανα και την πάπρικα.\nΑνακατεύουμε με τα χέρια όλα τα υλικά.\nΠροθερμαίνουμε τον φούρνο στους 160 °C στον αέρα. Θα ψήσουμε στη μεσαία σχάρα.\nΛαδώνουμε μια μεγάλη φόρμα για κέικ.\nΑδειάζουμε το μείγμα για το Pull Apart Στεφάνι Πίτσας με σαλάμι και τυρί μέσα στην λαδωμένη φόρμα.\nΧτυπάμε λίγο τη φόρμα στον πάγκο εργασίας.\nΔεν πατάμε την επιφάνεια να κολλήσουν τα υλικά.\nΠρέπει να πέσουν αφράτα μέσα στη φόρμα για να φουσκώσει ομοιόμορφα το Pull Apart Στεφάνι Πίτσας με σαλάμι και τυρί.\nΨήνουμε για περίπου 30΄.\nΜέχρι να φουσκώσει το Pull Apart Στεφάνι Πίτσας με σαλάμι και τυρί, να ροδίσει και να ξεκολλήσει από τα τοιχώματα όπως το κέικ.\nΒγάζουμε το Pull Apart Στεφάνι Πίτσας με σαλάμι και τυρί στον πάγκο.\nΑφήνουμε να σταθεί για 10΄.\nΑναποδογυρίζουμε και ξεφορμάρουμε σε ένα δίσκο.\nΣερβίρουμε με σάλτσα ντομάτας σαν ντιπ και πράσινη σαλάτα εποχής.\nΑν τα ετοιμάσετε για παιδικό πάρτυ, σας προτείνω και την παρακάτω συνταγή που θα λατρέψουν σίγουρα τα παιδιά\nΕτικέτες Pull, και, με, Πίτσας, σαλάμι, Στεφάνι, τυρί\nΣυνεργάστηκε η Δήμητρα Γλυνού, κλινικός διαιτολόγος-διατροφολόγος, Facebook Page Δήμητρα Γλυνού Διατροφολόγος\nΔες επίσης: Διατροφή μετά από αφαίρεση χολής: Τι μπορείς να τρως μετά την εγχείρηση\nΓαλακτοκομικά για αδυνάτισμα:\nΤυρί κότατζ: Γεμάτο πρωτεΐνη, οπότε νιώθεις ότι δεν πεινάς και είναι πολύ βολικό για γρήγορο σνακ.\nΠλήρες γιαούρτι: Είναι πιο χορταστικό από τις εκδοχές με χαμηλά λιπαρά. +\nΠλήρες γάλα: Είναι πλούσιο σε λιποδιαλυτές βιταμίνες, όπως η Α και η Ε.\nΓαλακτοκομικά για ενέργεια:\nΠρωτεΐνη ορού γάλακτος: Περιέχει βασικά αμινοξέα και μπορείς να την προσθέσεις σε smoothies και κέικ.\nΣκληρό κίτρινο τυρί: Κεφαλοτύρι, γραβιέρα, παρμεζάνα, για παράδειγμα, έχουν ασβέστιο, B12 και σελήνιο, αλλά και πρωτεΐνη.\nΔες επίσης: Τροφές με καλά λιπαρά και έλαια για αδυνάτισμα, ενέργεια, υγεία: Αμύγδαλα ή αβοκάντο; Τι σου δίνει κάθε ένα\nΓαλακτοκομικά για υγεία καρδιάς:\nΓάλα αμυγδάλου: Χαμηλό σε νάτριο και πλούσιο σε καλά λιπαρά για την υγεία της καρδιάς.\nΦέτα: Πρωτεΐνη, Ω3, D3, αλλά και Κ2. Αλλά πρόσεχε τις μερίδες: ένα κομμάτι 30 γρ. είναι αρκετό.\nΕτικέτες Αδυνάτισμα, ανάγκη, γάλα, Γαλακτοκομικά, για, γιαούρτι, ενέργεια, επιλέξεις, κάθε, και, να, Ποιο, τυρί, υγεία\nΜικρά Quiche με ζαμπόν και τυρί – Τα μικρά σας θα τα λατρέψουν\nΦτιάξτε mini Quiche που θα τα φάτε όχι μόνο ως απογευματινό αλλά και ως πρωινό την επόμενη ημέρα.\nΓια όσους δεν το γνωρίζουν το Quiche είναι μια γαλλική τάρτα που αποτελείται από κρούστα ζαχαροπλαστικής γεμάτη με αλμυρή κρέμα και κομμάτια τυριού, κρέατος, θαλασσινών ή λαχανικών. Η πιο γνωστή παραλλαγή είναι το quiche Lorraine, το οποίο περιλαμβάνει ζαμπόν ή μπέικον. Η πίτα αυτή μπορεί να σερβιριστεί ζεστή ή κρύα και είναι δημοφιλής παγκοσμίως.\nΑντί να τη φτιάξετε αυτή τη φορά στην μεγάλη ταρτιέρα σας, επιχειρήστε να τη φτιάξετε στα φορμάκια που φτιάχνετε τα κεκάκια σας.\nΌπως πάντα, μην ξεχνάτε τους μικρούς σας βοηθούς που θα βάλουν το χεράκι τους για να γίνουν ακόμη πιο νόστιμα αυτά τα μικρά quiche.\nΔείτε στο βίντεο πώς θα τα φτιάξετε:\nΕτικέτες Quiche, ζαμπόν, θα, και, λατρέψουν, με, μικρά, σας, τα, τυρί\nΠοιο τυρί να προτιμήσω; | Σπυριδούλα Γεωργαλή |\nΤο τυρί είναι ένα δημοφιλές τρόφιμο στην Ελληνική διατροφή.\nΣε πολλές περιοχές στον Ελλαδικό χώρο υπάρχουν διάφορα είδη τυριών πολλά από τα οποία έχουν και προστατευόμενη ονομασία προέλευσης (ΠΟΠ). Φυσικά, το πιο γνωστό είναι η φέτα.\nΤα τυριά παρασκευάζονται κυρίως από γάλα (αγελαδινό, κατσικίσιο, γίδινο κτλ), αλάτι, πυτιά και γαλακτικά βακτήρια. Είναι πλούσια σε:\nφώσφορο και μαγνήσιο\nΜια μικρομερίδα τυριού, δηλαδή 30 γραμμάρια, μας προσφέρει το 1/3 της συνιστώμενης ημερίσιας πρόσληψης ασβεστίου.\nΠαρόλο που το τυρί είναι ένα τρόφιμο με αυξημένη θρεπτική αξία, χρειάζεται ιδιαίτερη προσοχή στην κατανάλωσή του καθώς έχει αυξημένα ποσοστά λίπους κυρίως κορεσμένου, αλατιού και αρκετές θερμίδες. Επομένως, συστήνεται η μέτρια κατανάλωση του από άτομα με δυσλιπιδαιμίες και υπέρταση.\nΙδανικά θα πρέπει να γίνεται η κατανάλωση του με φαγητά τα οποία δεν περιέχουν άλλη πηγή ζωικής πρωτεΐνης όπως τα λαδερά φαγητά, τα όσπρια και τα λαχανικά προκειμένου να καταναλώσουμε ένα πλήρες και ισορροπημένο γεύμα.\nΥπάρχουν πολλά είδη τυρίων, τα οποία χωρίζονται σε 2 μεγάλες κατηγορίες τα λευκά τυριά και τα κίτρινα σκληρά ή ημίσκληρα τυριά.\nΑκόμη μπορούν να χαρακτηριστούν ως πλήρη αν χρησιμοποιηθεί για την παρασκευή τους γάλα πλήρες ή με χαμηλά λιπαρά αν έχει χρησιμοποιηθεί αντίστοιχα για την παρασκευή τους γάλα χαμηλών λιπαρών.\nΕπίσης, στο εμπόριο θα βρούμε τυριά με χαμηλό αλάτι και τυριά που είτε είναι από τη φύση τους πλούσια σε ασβέστιο, είτε που έχουν εμπλουτιστεί με ασβέστιο.\nΤυριά με χαμηλά λιπαρά\nκαλαθάκι Λήμνου με χαμηλά λιπαρά\nκίτρινα τυριά που φτιάχνονται με γάλα χαμηλών λιπαρών όπως η γραβιέρα\nμυζήθρα, κεφαλοτύρι και διάφορα άλλα ημίσκληρα τυριά\nΤυριά με χαμηλό αλάτι\nκάποια είδη μυζήθρας\nΤυρία πλούσια σε ασβέστιο\nΣτον παρακάτω πίνακα θα βρείτε τα περισσότερα είδη τυριών και τη σύστασή τους σε θερμίδες και μακροθρεπτικά συστατικά.\nΗ σύσταση του κάθε τυριού μπορεί να διαφέρει ανάλογα με τον τρόπο παρασκευής αλλά και την περιοχή στην οποία παρασκευάζεται.\nτυριού (ανα 100γρ) Θερμίδες (kcal) Υδατάνθρακες\nΛευκά πλήρη τυριά\nΚατσικίσιο 270 0,7 15 23\nΜανούρι 374 2 10,5 36\nΜοτσαρέλα 300 2,2 22,2 22,3\nΦέτα 280 0,5 17 23\nΧαλούμι 316 2,5 22 25\nΚίτρινα πλήρη τυριά\nΓκούντα 356 2,2 25 28\nΓραβιέρα 330-480 0,1-0,3 25-29 25-32\nEmmental 374 2 28-30 27-29\nEdam 315-360 0,1-1,5 23-25 24-30\nΚασέρι 320-410 0,1 24-25 24-30\nΚεφαλογραβιέρα 360-430 0,3 24-26 29-33\nΚεφαλοτύρι 380-440 0,1 25-26 30-33\nΛαδοτύρι Μυτιλήνης 460 0,3 26 32\nΜανούρι 463 1,3 18 43\nΜετσοβόνε 442 0,1 29 29\nΠαρμεζάνα 390 3,2 35,7 25,8\nReggato 355 0,1 28-29 25-27\nΤελεμές 319 0,4 17 25\nΤσένταρ 328 0,1 25-28 24-35\nΑνθότυρο 190-230 3-4 11-15 14-17\nΜοτσαρέλα 260 2,5 19 20\nCottage cheese 100 2-4 9-12 4-5\nΜυζήθρα 210-260 1-3 12-30 10-16\nΤυρί κρέμα 160 4 8-9 12-13\nEmmental 275 0 35 15\nEdam 230 3 36 10-\nΛογάδι 281 0 32 17\nΤσένταρ 232 4,5 14 18\nΟι συστάσεις είναι κατά προσέγγιση και διαφέρει ανάλογα τον τρόπο και την περιοχή παρασκευής\nΤελικά ποιο τυρί να προτιμήσω;\nΙδανικά αναλόγως τις ανάγκες μας, επιλέγουμε και το κατάλληλο τυρί για να καταναλώσουμε. Δεν υπάρχει καλό ή κακό τυρί, αρκεί να γνωρίζουμε τις ανάγκες μας και να μην το καταναλώνουμε σε υπερβολική ποσότητα.\nΑν έχουμε υπέρταση επιλέγουμε ένα τυρί με χαμηλό αλάτι και χαμηλό λίπος, αν έχουμε αυξημένη χοληστερόλη καλό θα ήταν να επιλέξουμε ένα τυρί με χαμηλά λιπαρά.\nΤέλος, αν έχουμε οστεοπόρωση ή γενικότερα έλλειψη ασβεστίου καλό θα ήταν να επιλέξουμε ένα τυρί με αυξημένα ποσοστά ασβεστίου.\n«Οδηγός διατροφής για τη ρύθμιση του διαβήτη» , Ελληνική Διαβητολογική Εταιρία\nΚαφάτος Α. & Χασαπίδου Μ. (2001). Πίνακες σύνθεσης ελληνικών τροφίμων\nUSDA (2013). USDA National Nutrient Database for Standard Reference\n«Εθνικός διατροφικός οδηγός για ενήλικες», Ινστιτούτο Προληπτικής, Περιβαλλοντικής και Εργασιακής Ιατρικής, Prolepsis\nΕτικέτες Γεωργαλή, να, Ποιο, προτιμήσω, Σπυριδούλα, τυρί


13/ 01/ 1972 | TI ADVANCED SCIENTIFIC COMPUTER ⋆ Retrocity\nΚαθώς η Texas Instruments υπήρξε η εταιρεία που προέκυψε από την αναδιοργάνωση GSI (Geophysical Service Inc.), της οποίας η βασική δραστηριότητα ήταν οι γεωφυσικές μελέτες και στη συνέχεια λειτουργούσε ως θυγατρική της ΤΙ, τη δεκαετία του ’60 υπήρξε η αναγκαιότητα σχεδιασμού ενός υπερυπολογιστή ειδικά γι’ αυτή τη δραστηριότητα της εταιρείας. Μάλιστα, τον πρώτο καιρό της ανάπτυξης του ASC, τα αρχικά του σήμαιναν Advanced Seismic Computer. Ο σχεδιασμός του supercomputer της ΤΙ ξεκίνησε το 1966 και απαίτησε πάνω από μία πενταετία για να ολοκληρωθεί η κατασκευή του. Την αυγή της δεκαετίας του ’70, ο ASC ήταν ένας από τους πιο ισχυρούς και τεχνολογικά προηγμένους υπολογιστές παγκοσμίως και είχε τις προϋποθέσεις για εμπορική επιτυχία, πέρα από την κάλυψη των αναγκών της GSI.\nΗ φιλοσοφία σχεδιασμού του έμοιαζε σε αρκετά σημεία με τον περίφημο CDC 6600 του Σέιμουρ Κρέι. Επίκεντρο του ASC ήταν η ταχύτατη 24μπιτη κεντρική μνήμη στην οποία είχαν πρόσβαση έως και οκτώ ανεξάρτητοι επεξεργαστές, μέσω της μονάδας ελέγχου MCU (Memory Control Unit). Η MCU αποτελούνταν από οκτώ 256μπιτα κανάλια από τα οποία γινόταν η ροή των δεδομένων από και προς τις μονάδες επεξεργασίας, παράλληλα και ασύγχρονα. Δηλαδή μπορούσε να διαχειριστεί ακόμη και επεξεργαστές διαφορετικού χρονισμού ο καθένας, προσφέροντας πρωτόγνωρη για την εποχή ευελιξία. Η ροή των δεδομένων σε κάθε κανάλι ήταν της τάξης των 80 εκατομμυρίων λέξεων (των 24 bits) ανά δευτερόλεπτο, κάτι που σημαίνει ότι θεωρητικά με την ταυτόχρονη λειτουργία των οκτώ επεξεργαστών η συνολική ταχύτητα άγγιζε τα 640 εκατ. λέξεις το δευτερόλεπτο (ή 15,3 Gbits/sec)! Να σημειωθεί σε αυτό το σημείο ότι οι επεξεργαστές ήταν διανυσματικοί και είχαν χαρακτηριστικάpipelining, με δυνατότητα παράλληλης εκτέλεσης 4 μικροεντολών σε ένα κύκλο 60nsec. Για να γίνει πιο κατανοητό τι σημαίνει αυτό, αρκεί να αναφερθεί ότι τέτοιου είδους τεχνολογία έγινε εφικτή σε προσωπικούς υπολογιστές στα μέσα της δεκαετίας του ’90, δηλαδή σχεδόν 25 χρόνια αργότερα.


Αφιέρωμα του Spiegel στην documenta 14 | Flash.gr\nFlash.gr / Πολιτισμός / Αφιέρωμα του Spiegel στην documenta 14\nΑφιέρωμα του Spiegel στην documenta 14\nΤo νέο τεύχος του Der Spiegel αφιερώνει εκτενές δημοσίευμα στην Documenta, τη μεγαλύτερη έκθεση σύγχρονης τέχνης στον κόσμο, η οποία φέτος συνδιοργανώνεται για πρώτη φορά μεταξύ Κάσελ και Αθήνας.\nFLASH TEAM 03.04.2017 | 20:42\nΜε αφορμή τα εγκαίνιά της στην Αθήνα στις 8 Απριλίου το γερμανικό περιοδικό σημειώνει: «Για πρώτη φορά η Documenta δεν θα διεξαχθεί μόνο στο Κάσελ αλλά και στο εξωτερικό, στην Αθήνα. Οι επιμελητές δίνουν έμφαση στην παρουσίαση της εικόνας μιας απελπισμένης πόλης –και ως εκ τούτου προκαλούν την κριτική».\nΤο γερμανικό περιοδικό κάνοντας μια σύντομη αναδρομή στην ιστορία της Documenta σημειώνει ότι κάθε πέντε χρόνια το Κάσελ μετατρέπεται σε ένα «κέντρο εξουσίας» για τον χώρο του πολιτισμού «όπου ο εκάστοτε καλλιτεχνικός διευθυντής ή διευθυντές αποφασίζουν ποια τέχνη πουλάει, και μάλιστα παγκοσμίως».\nΦέτος ο κλήρος πέφτει στην Αθήνα. «Την επόμενη εβδομάδα ξεκινά στην Αθήνα μια εξόριστη, θα μπορούσε να πει κανείς, Documenta. H Αθήνα πρέπει να φανεί σαν ένα νέο, ένα καλύτερο Κάσελ».\nΣτόχος του Πολωνού διευθυντή της Documenta Άνταμ Σίμτσικ είναι να «συγκρουστεί με την παράδοση» και να βγάλει τη σύγχρονη τέχνη έξω από τα όρια της «γερμανικής επαρχίας». Αυτή η τάση γίνεται εύκολα αντιληπτή αν κοιτάξει κανείς το ελληνικό πρόγραμμα. Πολυσυλλεκτικό, με έντονες αναφορές στην ιστορία, την πολιτική, την σύγχρονη κοινωνία, την κρίση.\nΜια επιμελήτρια της Documenta ανέφερε χαρακτηριστικά: «Έχουμε την αίσθηση ότι ζούμε στη Βαϊμάρη της δεκαετίας του 1920. Η Αθήνα, αυτή η μητρόπολη των εκατομμυρίων, μια πόλη γεμάτη υπαρξιακές ανησυχίες πρέπει να μεταφέρει όλο αυτό το αίσθημα της νευρικότητας».\nΟι ιστορικές αναφορές θα είναι έντονες, για πολλούς Έλληνες όμως πρέπει ιδιαιτέρως να δοθεί έμφαση στο παρελθόν των δύο χωρών την περίοδο της κατοχής, στα φρικτά εγκλήματα της Βέρμαχτ.\n«Ωστόσο για τον Σίμτσικ ανακύπτει το εξής πρόβλημα: Για τον ίδιο η Αθήνα εξυπηρετεί άριστα τους δικούς του σκοπούς. Θέλει όσο το δυνατόν να συσφίξει τις σχέσεις των δύο χωρών, εντούτοις ακριβώς τέτοιες κινήσεις είναι που προκαλούν στην Αθήνα κριτική. Ακόμη και το γεγονός ότι πέρυσι χάρη στην Documenta ένα παλιό μουσείο ανακαινίσθηκε, δεν βοηθά».\nΌπως αφήνει να φανεί το δημοσίευμα, παρά τις φιλόδοξες βλέψεις περί συνεισφοράς στο κομμάτι της ελληνογερμανικής συνεργασίας, η Documenta 14 αποτελεί ήδη αντικείμενο έντονης κριτικής, ιδίως στην Ελλάδα. Κύριο επιχείρημα είναι το εξής: Παρά τις όποιες καλές προθέσεις, η φετινή διοργάνωση εξακολουθεί να πατά πάνω σε ένα κλισέ, από το οποίο στην πραγματικότητα θέλει να επωφεληθεί η γερμανική Documenta και όχι μόνο σε καλλιτεχνικό επίπεδο


Κώστας Κανδήρος – GO HANIA MAGAZINE\nGO OUT, ΙΣΤΟΡΙΕΣ, ΠΑΡΟΥΣΙΑΣΕΙΣ, ΠΡΟΣΩΠΑ, ΣΥΝΕΝΤΕΥΞΕΙΣ\nΠρέπει να είσαι καλός στο λογαριασμό: Εδώ ό,τι πρέπει να αφήσεις και ό,τι πρέπει να πάρεις. Εκεί να είναι πιο σημαντικό αυτό που θα χάσεις ή αυτό που θα κερδίσεις. Ο Κώστας Κανδήρος ανέβηκε στο τρένο, πάτησε ΟΝ στο μεταλλικό μικρόφωνο και είχε τα μάτια του τετρακόσια. “Και θα νικήσω δίχως πανοπλία”…όπως ακούγεται στο βάθος το τραγούδι ΔΙΟΔΙΑ της Φωτεινής Βελεσιώτου!\nΔε θα βρεις πολλούς στα Χανιά να έχουν σταθεί σε πίστα της Αθήνας για πάνω από μία σεζόν. Να έχουν τραγουδήσει με την Πάολα και κυριολεκτικά να έχουν βρεθεί στο επίκεντρο. Και ταυτόχρονα να έχουν αυτή την ηρεμία & τη σιγουριά ότι την πιο μεθυστική μελωδία την έχει το πρώτο τραγούδι που λέει ένας πατέρας στην κόρη του. Και το δεύτερο τραγούδι και το κάθε τραγούδι. Ακούγεται αλλιώς η μελωδία της ευτυχίας. Και τραγουδιέται αλλιώς…\n-Είσαι από τα λίγα παραδείγματα της νέας γενιάς καλλιτεχνών που έχεις πατήσει πολλές φορές και στις πίστες της Αθήνας για πολλές σεζόν. Τι αποκόμισες από την εμπειρία σου;\n-Κέρδισα το δύσκολο Αθηναϊκό κοινό και απέκτησα επαγγελματισμό γιατί αλλιώς σίγουρα δε θα μπορούσα να έχω σταθεί τόσες σεζόν στις μεγάλες πίστες. Στην Αθήνα ο ανταγωνισμός είναι μεγάλος και δε σηκώνει λάθη.\n-Ποια είναι η μεγαλύτερη έκπληξη που σου έχουν κάνει την ώρα που τραγουδάς;\n-Από όλες τις εκπλήξεις και τα ευτράπελα πάνω στην πίστα, μου έχει μείνει αξέχαστη η βραδιά κάποιων γενεθλίων μου στη Θεσσαλονίκη, όπου οι κολλητοί μου από τα Χανιά που είχα να δω καιρό, εισέβαλαν κυριολεκτικά στην πίστα κρατώντας μου τούρτα.\n-Υπήρξες τυχερός; Γιατί;\n-Υπήρξα τυχερός στο ότι μου άνοιξαν πόρτες και έφυγα από τα Χανιά για να τραγουδήσω σε μεγάλες πίστες, όπου για άλλους τραγουδιστές παραμένει ακόμα και σήμερα όνειρο ζωής.\n-Αλήθεια τώρα, στη νύχτα “μεγαλύτερες μαφίες” έχεις δει ότι είναι οι άντρες ή οι γυναίκες;\n-Νομίζω οι γυναίκες. Γιατί Παντελή μου τελικά… μόνο ασθενές φύλο που δεν είναι. Βέβαια, πιστεύω, είναι όλα θέμα χαρακτήρα και συνθηκών!\n-Είναι ακατόρθωτο τελικά και να δουλεύεις την νύχτα και να ξυπνάς την μέρα με την οικογένεια;\n-Τίποτα δεν είναι ακατόρθωτο σε αυτή τη ζωή φίλε μου. Έχω καταφέρει να συνδυάζω το τραγούδι τη νύχτα, τη δεύτερη μου αγάπη την κομμωτική την ημέρα και πάνω απ’ όλα το παιδί μου.\n-Είσαι φρέσκος στο club των μπαμπάδων. Ξενυχτάς πάνω από το μωρό ή είσαι πιο ψύχραιμος;\n-Η αλήθεια είναι ότι το μεγαλύτερο βάρος το έχει αναλάβει η μαμά του αλλά νομίζω και εγώ τα πάω αρκετά καλά.\n-Έζησες τη χρυσή εποχή των νυχτερινών μαγαζιών που ήταν τη μισή εβδομάδα ανοιχτά; Πώς ήταν;\n-Για την ακρίβεια, έζησα την εποχή όπου τα μαγαζιά δούλευαν 7 ημέρες την εβδομάδα και εμείς παρακαλούσαμε για ένα ρεπό. Ήταν κουραστικό αλλά απόλυτα δημιουργικό.\n-Η μεγαλύτερη δυσκολία που βρήκες στον δρόμο;\n-Συνάντησα λάθος ανθρώπους στην πιο δημιουργική φάση της καριέρας μου και έκανα το λάθος να τους εμπιστευτώ.\n-Υπάρχουν «όχι» που είπες και ακόμα και σήμερα δεν το έχεις μετανιώσει;\n-Όχι, για να είμαι ειλικρινής υπάρχουν μόνο όχι που έχω πει και για τα οποία έχω μετανιώσει.\n-Τον καλό τραγουδιστή τι τον κάνει: το μαγαζί, η εταιρεία ή ο τσαμπουκάς του;\n-Τίποτα από όλα αυτά. Τον καλό τραγουδιστή τον κάνει η φωνή του και ο τρόπος που τραγουδάει. Τον γνωστό τραγουδιστή τον κάνει – στις μέρες μας – ο επιχειρηματίας, μετά η εταιρεία και πάει λέγοντας…\n-Έχεις συνεργαστεί σχεδόν με όλα τα μεγάλα ονόματα. Με ποια θυμάσαι εντονότερα την συνεργασία; Γιατί;\n-Δεν μπορώ να πω μόνο ένα όνομα γιατί θα αδικήσω κάποιον άλλο. Είναι τιμή μου που συνεργάστηκα με τόσους σπουδαίους καλλιτέχνες και από τον καθένα έχω αποκομίσει μία διαφορετική εμπειρία και αξέχαστες στιγμές και τους ευχαριστώ πολύ γι’ αυτό.\n-Η δουλειά τη νύχτα έχει και τις πιο άχαρες στιγμές με καβγάδες και τσακωμούς. Πώς αντιδράς τότε;\n-Ένας επαγγελματίας πάντα προσπαθεί να κατευνάσει τα πνεύματα. Αυτό ακριβώς κάνω και εγώ.\n-Έχεις το ζηλευτό προσόν ότι έχεις κατακτήσει την άμεση επαφή με τον κόσμο στα Χανιά και στο Ρέθυμνο. Είναι δύσκολο εδώ να σε ζητούν για τον γάμο τους αλλά εσύ έχεις κάνει μαγικά. Πώς το έχεις καταφέρει;\n-Αγαπώ εξίσου και τις δύο πόλεις, η μητέρα μου είναι από το Ρέθυμνο και έχω\nεπαφές από μικρός και εκεί. Δεν κάνω τίποτα περισσότερο ή λιγότερο από αυτό που ξέρω να κάνω. Κάθε τραγουδιστής έχει δική του προσωπικότητα πάνω στη σκηνή. Εγώ γενικά είμαι χαβαλές στη ζωή μου και μου αρέσει να κάνω τους άλλους να περνάνε καλά. Αυτό με ευχαριστεί.\n-Πέρασε η μεγάλη ευκαιρία από μπροστά σου ή περνάνε κάμποσες ευκαιρίες ακόμα;\n-Ευκαιρίες πέρασαν πολλές αλλά ήμουν μικρός ηλικιακά και νέος στη δουλειά για να τις καταλάβω και να τις εκμεταλλευτώ. Πλέον έχω ικανοποιήσει το «εγώ» μου σαν καλλιτέχνης γιατί έχω δει την αναγνώριση από καταξιωμένους μαέστρους, συνθέτες κλπ. Δεν μπορώ να πω ότι αποζητώ τέτοιου είδους ευκαιρίες ακόμα αλλά είμαι και ανοικτός στις προκλήσεις εφόσον προκύψουν.\n-Τα Χανιά ήταν διαβατήριο να πας παραπάνω ή εμπόδιο;\n-Τα Χανιά ήταν το διαβατήριο μου… και αν θέλεις και μια κατάθεση ψυχής. Ήταν λάθος μου που δεν επεδίωξα εκείνα τα χρόνια να κρατήσω επαφή με τις πίστες και τις δουλειές μου εδώ. Αλλά όπως ανέφερα, οι ρυθμοί στην Αθήνα ήταν τέτοιοι τότε που δεν υπήρχε καν το περιθώριο.\n-Πώς φαντάζεσαι τον εαυτό σου σε 5 χρόνια από τώρα;\n-Στο πάρκο με ένα ροζ ποδηλατάκι (χα χα χα). Επαγγελματικά φαντάζομαι τον εαυτό μου να συνεχίζει να διασκεδάζει τον κόσμο στις χαρές του και συγχρόνως σαν ένα καλό επιχειρηματία, γιατί όπως ξέρεις ασχολούμαι και με την κομμωτική πλέον και είναι στα άμεσα σχέδια μου η δημιουργία ενός κομμωτηρίου.\n-Τι σου λέει ο κόσμος που σε συναντά τη μέρα στον δρόμο (ο κόσμος που την προηγούμενη νύχτα διασκεδάζατε μαζί;)\n-Συνήθως με ρωτάνε αν έχω κοιμηθεί ή αν το έχω πάρει σερί (χα χα χα) και πώς αντέχω να τραγουδάω τόσες ώρες. Έπειτα με ευχαριστούν που τους διασκέδασα.\n– Αν ήθελες να το ρίξεις έξω. Σε ποιον τραγουδιστή θα πήγαινες με το πρώτο αεροπλάνο. Γιατί;\n-Αεροπλάνο θα έπαιρνα μόνο για να πάω να ακούσω τον Πασχάλη Τερζή, τον τελευταίο των Μοϊκανών. Νομίζω έχει λείψει πολύ στις μέρες μας.\n-Όταν έρχονται στιγμές δύσκολες, υπάρχει η συμβουλή κάποιου τραγουδιστή που να τη θυμάσαι για να ξανασηκώνεσαι;\n-Κάποιος σπουδαίος τραγουδιστής μου είχε πει στο ξεκίνημα μου «αυτή η δουλειά μικρέ είναι σαν τη γυναίκα, όσο πιο πολύ την αγαπάς τόσο πιο πολύ σε πληγώνει. Αν δεν έχεις γερό στομάχι… καλύτερα να την αφήσεις.»\n-Μια τυπική “νύχτα” πλέον στα Χανιά πώς κυλάει; Τι περιλαμβάνει;\n-Πίτσα, ταινία και η κοράκλα μου αγκαλιά. Οικογενειακές στιγμές φίλε μου, εξ’ ου και τα κιλά. (χα χα χα)\nΤον είδαμε να πρωτοεμφανίζεται στην τηλεοπτική σειρά «Η Λέξη που δε λες»...\nPrevious articleΗ Chillin ετοιμάζει το μεγαλύτερο Party των γιορτών Παρασκευή 27 Δεκεμβρίου\nGO OUT, ΔΙΑΤΡΟΦΗ & ΓΑΣΤΡΟΝΟΜΙΑ\nΧανιά | Το νέο trend της πόλης λέγεται Mashup Restaurant


Καλά και… άγια τα φαβορί, αλλά τα πάντα κρέμονται από μια κλωστή | Goal News Cy\nΔιεθνή Αθλητικά Νέα | Διεθνή Ποδοσφαιρικά ΝέαEUROΚαλά και… άγια τα φαβορί, αλλά τα πάντα κρέμονται από μια κλωστή\nΔιεθνή Αθλητικά Νέα | Διεθνή Ποδοσφαιρικά ΝέαEUROΑ' ΚΑΤΗΓΟΡΙΑΑΕΚ ΛΑΡΝΑΚΑΣΑΕΛ ΛΕΜΕΣΟΥ\nTΟΥ ΙΑΚΩΒΟΥ ΚΑΚΟΥΡΗ\nTο ποδόσφαιρο αλλάζει συνεχώς, επηρεάζεται σημαντικά (και) από αστάθμητους παράγοντες και κανένας δεν μπορεί να είναι σίγουρος για την επόμενη μέρα. Το βλέπουμε καθημερινά σε όλη την υφήλιο, από την Κύπρο μέχρι τα κορυφαία πρωταθλήματα. Πέντε μήνες πριν, αν τολμούσες να προβλέψεις ότι η Τσέλσι θα κατακτήσει το Τσάμπιονς Λιγκ μπορεί να σε… έπαιρναν με τις ντομάτες. Κι όμως, τις προάλλες οι μπλε του Λονδίνου σήκωσαν το τρόπαιο με τα μεγάλα αυτιά. Η πρόσληψη ενός προπονητή που μπορεί να εμπνεύσει, ενδεχομένως η απόκτηση κάποιου παίκτη που μπορεί να κλείσει τρύπες, αποδεικνύεται ότι είναι αρκετή για να φέρει τα κάτω πάνω.\nΘα μου πείτε, κι η Τσέλσι (οικονομικό) μεγαθήριο είναι στο ευρωπαϊκό ποδόσφαιρο. Σωστό… Μόνο που όλα δείχνουν ότι, πλέον, τη διαφορά κάνουν οι λεπτομέρειες. Λεπτομέρειες ως προς τη δική μας οπτική. Διότι ένας θεός ξέρει τι τραβάνε οι μεγάλοι πρωταγωνιστές. Στο συγκεκριμένο παράδειγμα, σε διάρκεια χρόνου η Τσέλσι δεν ήταν καν η καλύτερη ομάδα της Αγγλίας, ούτε η δεύτερη καλύτερη. Ούτε κι έχει τα αστέρια των μεγάλων φαβορί, όπως ήταν η -δεν σταματάω πουθενά- Μπάγερν, η Μάντσεστερ Σίτι, η Λίβερπουλ, η Παρί Σεν Ζερμέν, η Γιουβέντους, η Μπαρσελόνα και η Ρεάλ Μαδρίτης. Όλα τα πιο πάνω ως εισαγωγή για ένα θεώρημα που συνεχώς κερδίζει πόντους. Καλά και… άγια τα φαβορί, αλλά τα πάντα κρέμονται από μια κλωστή. Κι επειδή το θέμα μας είναι το Euro 2020 που γίνεται το 2021, θέλετε να θυμηθούμε στα γρήγορα τι έγινε πριν πέντε χρόνια;\nΣε ένα όμιλο, η Ουαλία ήταν πρώτη κι η Αγγλία δεύτερη. Και σε έναν άλλο, πρώτη ήταν η Ουγγαρία, δεύτερη η Ισλανδία και τρίτη η μετέπειτα πρωταθλήτρια Ευρώπης, Πορτογαλία! Λες και το κάνουν ξεπίτηδες για να χάνει ο κοσμάκης τα λεφτά του στα στοιχήματα. Στην επόμενη φάση, η αγαπημένη μας Ισλανδία πέταξε έξω την Αγγλία (ούτε στους χειρότερους εφιάλτες της βασίλισσας δεν μπορούσε να γίνει κάτι τέτοιο) κι η Ουαλία απέκλεισε την καλύτερη (στα χαρτιά) ομάδα του κόσμου, το Βέλγιο κι έφτασε μέχρι τα ημιτελικά του Ευρωπαϊκού! Θέλετε κι άλλα. Το τρόπαιο κατέκτησαν οι Πορτογάλοι, του Σάντος και του Ρονάλντο. Οι οποίοι, για όσους ξεχνιούνται, νίκησαν σε ενενηντάλεπτο μια φορά όλη κι όλη!\nΜε την ψυχή στο στόμα, τρεις ισοπαλίες στους ομίλους, κι από κει και πέρα, μία πρόκριση στην παράταση, μία στα πέναλτι και το σήκωσαν με ένα γκολ στο 110’ με τον Ρονάλντο έξω από το 25’! Πέραν πάσης αμφιβολίας, μια στραβοκλοτσιά είναι εξίσου σημαντική με μια σπουδαία προσθήκη ή με την πρόσληψη ενός ικανού προπονητή. Θέλετε καραμπινάτες προβλέψεις για μια διοργάνωση εν μέσω πανδημίας, που θα διεξαχθεί σε έντεκα ευρωπαϊκές χώρες και με λίγο κόσμο στις εξέδρες; Δυστυχώς… Υπάρχουν ομάδες που ξεχειλίζουν από ταλέντο, ομάδες που έχουν ισχυρή δυναμική και προοπτική, ομάδες με πλεονέκτημα έδρας, αλλά ένα (στραβό κι) ανάποδο να σου κάτσει, «καληνύχτα Euro!».\nΚατά τα άλλα, καλημέρα Euro με μια έκδοση με ενδιαφέρουσες πληροφορίες για όλες τις ομάδες που συμμετέχουν, ιστορικά και στατιστικά στοιχεία και γενικά όλα όσα επιζητά ο απαιτητικός αναγνώστης για τον επόμενο μήνα μπροστά στη μικρή οθόνη.


Κωνσταντίνος Δ. Βέρρος: Ο ΣΥΡΙΖΑ ΑΦΙΣΟΚΟΛΛΕΙ ΣΤΗ ΝΕΣΤΑΝΗ. Μερικές σκέψεις ενόψει των Ευροεκλογών...\nPosted by Κωνσταντίνος Δ. Βέρρος at 5/11/2009 11:29:00 μ.μ.\nΑνώνυμος 11 Ιουνίου 2009 - 10:36 π.μ.\nημουνα στελεχος του κκε εσωτερικου και του συνασπισμου απο 1974-1993.\nΓραμματεας του ρηγα φεραιου Αμπελοκηπων Θεσσαλονικης 1977-79.\nΣυμφωνω σε οσα αναφερεις.Για αυτο το λογο αποχωρησα.\nΟ συνασπισμος απωλεσε τον πατριωτισμο του.\nΟταν συνεληφθην με τον νομο για παρανομη αφισοκολληση\nειχα στα χερια μου αυτην την αφισα με τις δυο σημαιες (για αυτην που αναφερεσαι )και εγραφε\n"ο ελληνικος δρομος για τον σοσιαλισμο".\nΚαι σημερα πολλοι συντροφοι καταληξαμε, μη υπαρχοντος πατριωτικου αριστερου κομματος ,στον ΛΑ.Ο.Σ.\nΚωνσταντίνος Δ. Βέρρος 12 Ιουνίου 2009 - 12:04 π.μ.\nΑς ελπίσουμε η αποτυχία στις εκλογές να φέρει ζυμώσεις.. Αν και δεν το βλέπω πολύ πιθανό..\nγιώργος 16 Ιουνίου 2009 - 12:29 μ.μ.\nΝα τα χαίρεστε τα αριστερά κόμματα που φτιάξατε εσείς οι προηγούμενες γενιές.\nΚωνσταντίνος Δ. Βέρρος 16 Ιουνίου 2009 - 12:35 μ.μ.\nΓιώργο, δεν έχεις και πολύ άδικο. Ας ελπίσουμε να φτιάξει η δικιά σας γενιά καλύτερα κόμματα και μια καλύτερη κοινωνία.


Αξίζει να γνωρίζετε - TROTEC\nΑξίζει να γνωρίζετε Αρχική\nΕίστε εδώ: trotec.com - Προϊόντα και υπηρεσίες - Μηχανήματα - HomeComfort - Καθαρισμός Αέρα - Καθαριστές αέρα Komfort AirgoClean - Αξίζει να γνωρίζετε\nΚαλύτερη ποιότητα αέρα με τον AirgoClean\nΑξίζει να γνωρίζετε για τον αέρα αναπνοής μας και γιατί ο καθαρισμός αέρα του δωματίου με AirgoClean είναι ο καλύτερος\nΔεν είναι όλα τα φίλτρς HEPA τα ίδια. Ορισμένοι πάροχοι διαφημίζουν την απόδοση φίλτρου για παράδειγμα, με "όμοιο με HEPA" ή "συγκρίσιμο με φίλτρα HEPA". Ωστόσο, αυτές συχνά δεν συμμορφώνονται με την ταξινόμηση του True-φίλτρου HEPA όπως χρησιμοποιείται από τους καθαριστές αέρα της Trotec της σειράς AirgoClean.\nΤο πιστοποιημένο από τον HEPA True-φίλτρο πρέπει να περάσει ένα συγκεκριμένο τεστ φορτίου αεροζόλ. Σε αυτή τη λεγόμενη δοκιμή DOP, το φίλτρο υποβάλλεται σε καθορισμένο δοκιμαστικό αεροζόλ με μέγεθος κόκκων 0,3 μm και πρέπει να έχει απόδοση διαχωρισμού τουλάχιστον 99,97%. Αυτό σημαίνει ότι το πολύ 3 από τα 10.000 σωματίδια αυτού του μεγέθους επιτρέπεται να περάσουν το φίλτρο.\nΌλα τα True-φίλτρα HEPA του καθαριστή αέρα AirgoClean είναι δοκιμασμένα σε DOP και είναι εξαιρετικά αποδοτικά. Σε αντίθεση, αυτά με τίτλο φίλτρου "όμοιο με HEPA" είναι συχνά ναι μεν φθηνότερα, αλλά ειδικά σε βιο- και ανθρωπογενή λεπτά σωματίδια σκόνης είναι αποτελεσματικά κατά 1 μικρόμετρο λιγότερο- και αυτά είναι κάτι, που ένας εξειδικευμένος καθαριστή αέρα αναγκαστικά να κρατήσει πίσω έτσι ώστε να μην φτάσουν στους πνεύμονες και το αίμα.\nΟι καθαριστές αέρα AirgoClean είναι κατασκευαστικά πιστοποιημένοι από τον AHAM. Ο AHAM με έδρα τις ΗΠΑ είναι ανεξάρτητος οργανισμός εξέτασης επιδόσεων οικιακών συσκευών.\nΈνας καθαριστής αέρα πιστοποιημένος από τον AHAM παρέχει στον χρήστη τη βεβαιότητα ότι ο "Καθαρός Αέρας Παράδοσης" (CADR) ελέγχεται σύμφωνα με το πρότυπο ANSI / AHAM AC-1 και ο καθαριστής αέρα έχει πιστοποιηθεί με χαρακτηριστικά CADR.\nΟι καθαριστής αέρα AirgoCleanείναι εξοπλισμένα με έναν εξαιρετικά αποτελεσματικό συνδυασμό True-φίλτρο HEPA με ενεργό άνθρακα.\nΤο ειδικό φίλτρο ενεργού άνθρακα AirgoClean δρα ως καταλύτης, ο οποίος μειώνει τον οξειδωτικό παράγοντα από τον αέρα και ταυτόχρονα προσροφά τους ατμοσφαιρικούς ρύπους. Ο ενεργοποιημένος άνθρακας έχει μια πολύ πορώδη δομή, όπου τα σωματίδια συσσωρεύονται. Η εσωτερική επιφάνεια του των μόνο 4 γραμμαρίων ενεργού άνθρακα αντιστοιχεί περίπου στην περιοχή ενός γηπέδου ποδοσφαίρου. Επομένως, ο καθαριστής αέρα AirgoClean δεν χρειάζεται επιπλέον τρίτο προφίλτρο για το True-φίλτρο HEPA.\nVOC – τι ακριβώς είναι αυτό;\nΟι VOC είναι ουσίες που εξατμίζονται εύκολα ακόμη και σε χαμηλές θερμοκρασίες – δηλ. "διαλύονται" στην κατάσταση αερίου – και έτσι ρυπαίνουν τον αέρα. Ως εκ τούτου, ονομάζονται πτητικές οργανικές ενώσεις (volatile organic compounds).\nΣε εσωτερικούς χώρους υπάρχουν διάφορες πηγές ΠΟΕ, όπως καλύμματα δαπέδου και επιχρίσματα, χρώματα και βερνίκια, στεγανοποίηση και κόλλες, έπιπλα και χαλιά. Οι άνθρωποι μπορεί να μολυνθούν μόνιμα εξαιτίας του μολυσμένου με VOC αέρα εσωτερικών χώρων. Αυτό αναφέρεται επίσης ως το "σύνδρομο άρρωστου κτιρίου".\nAirgoClean-καθαρισμός αέρα χωρίς ιονισμό. Γιατί;\nΕπειδή ο ιονισμός δεν μειώνει την ποσότητα σκόνης στο δωμάτιο, αλλά φορτίζει ηλεκτρικά τη σκόνη, με αποτέλεσμα να εναποτίθεται σε γειωμένες επιφάνειες, αλλά να παραμένει στο δωμάτιο.\nΠώς μπορεί κάποιος να αναγνωρίσει το φορτίο σκόνης στον αέρα του δωματίου;\nΟι καθαριστές αέρα AirgoClean είναι εξοπλισμένοι βασικά με έναν αισθητήρα σκόνης και πρόσθετο αισθητήρα VOC. Η ποιότητα του αέρα μετράται συνεχώς και εμφανίζεται στην οθόνη.\n71 μπανιέρες εισπεόμενου αέρα τη μέρα\nΜόνο το 20% του χρόνου που περνάμε σε εξωτερικούς χώρους, 80% σε εσωτερικούς χώρους. Εισπνέουμε περισσότερα από 10.000 λίτρα αέρα την ημέρα. Αυτό αντιστοιχεί στην χωρητικότητα περισσότερων από 71 μπανιέρες.\nΌχι αμελητέες πηγές σκόνης\nΈνα κανονικό γραφείο φιλοξενεί εκατό φορές περισσότερα βακτήρια από μια κουζίνα. Τα χαλιά απορροφούν βρωμιά έως και οκτώ φορές τους βάρους τους. Και τα έπιπλα, λουμινάτ ή πάνελ μπορεί να περιέχουν φορμαλδεΰδη, η οποία απελευθερώνεται στον αέρα για δεκαετίες.\nΗ σκόνη είναι παντού\nΟ αέρας του σπιτιού ή του γραφείου μπορεί να είναι έως δέκα φορές πιο μολυσμένος από τον εξωτερικό αέρα. Μόνο ένα κουταλάκι του γλυκού της σκόνης υπνοδωματίου περιέχει κατά μέσον όρο 1.000 ακάρεα σκόνης σπιτιού και 250.000 μικροσκοπικά περιττώματα ακάρεων.\nΣτα σαλόνια συμβαίνουν περίπου 6 mg νέας σκόνης ανά τετραγωνικό μέτρο κάθε μέρα και σε γραφεία προστίθενται εκλύσεις από μαρκαδόρους, κόλλες και τόνερ. Ένα κυβικό μέτρο αέρα μπορεί επίσης να περιέχει έως και 15.000 ιούς της γρίπης.


Αλεξάντερ Βίνικ: Ο «μάγος των bitcoin» που στέλνει ο Άρειος Πάγος στις ΗΠΑ | hot-and-new.gr\nΤο Συμβούλιο Εφετών Θεσσαλονίκης έκανε δεκτό το αίτημα για την έκδοση του Αλεξάντερ Βίνικ στις ΗΠΑ, ο οποίος κατηγορείται ότι «ξέπλενε» μέσω πλατφόρμας ανταλλαγής ψηφιακών νομισμάτων κέρδη εγκληματικών οργανώσεων. Πλέον, την τελική κρίση θα κληθεί να λάβει ο υπουργός Δικαιοσύνης, Σταύρος Κοντονής.\nΜέχρι να φτάσει, όμως, ενώπιον της ελληνικής δικαιοσύνης είχε προηγηθεί ένα πραγματικό κυβερνοθρίλερ που είχε ως κατάληξη τη σύλληψή του στη Χαλκιδική. Ακολουθεί μία ιστορική αναδρομή της υπόθεσης.\nΟ Ρώσος ειδικός στην τεχνολογία των bitcoin κατηγορείται για τη συμμετοχή του στην πλατφόρμα ανταλλαγής ψηφιακών νομισμάτων, BTC-e, μίας εταιρείας ανταλλαγής κρυπτονομισμάτων «με έδρα τη Βουλγαρία και υποκείμενη στο κυπριακό δίκαιο».\nΗ BTC-e είναι ένα από τα πιο διαδεδομένα ανταλλακτήρια ψηφιακών νομισμάτων. Ωστόσο, βάσει του αμερικανικού εντάλματος κατά του Βίνικ, φέρεται να χρησιμοποιείτο και από κυβερνοεκβιαστές, διεφθαρμένους ομοσπονδιακούς πράκτορες, χάκερ που υπέκλεπταν προσωπικά δεδομένα, αλλά και εμπόρους ναρκωτικών.\nΗ σύλληψη στη Χαλκιδική\nΟ 38χρονος συνελήφθη σε ξενοδοχείο της Χαλκιδικής, όπου παραθέριζε με τη γυναίκα του και τους δύο γιους τους, στις 25 Ιουλίου 2017. Στην κατοχή του 38χρονου βρέθηκαν και κατασχέθηκαν τότε δύο φορητοί υπολογιστές, δύο τάμπλετ, πέντε κινητά τηλέφωνα και ένα router που είχε στην κατοχή του. Το Συμβούλιο Εφετών γνωμοδότησε να παραδοθούν τα κατασχεθέντα στις ΗΠΑ που είχαν ήδη υποβάλει σχετικό αίτημα.\nΣύμφωνα με πληροφορίες, άνδρες των αμερικανικών διωκτικών δυνάμεων συμμετείχαν στην επιχείρηση σύλληψης, ενώ ο Βίνικ θεωρεί δεδομένο ότι με τη χρήση προηγμένης τεχνολογίας, εκείνες τις στιγμές, κατάφεραν και αντέγραψαν το περιεχόμενο των σκληρών του δίσκων.\nΣτο RT, η σύζυγος του Βίνικ, Αλεξάντρα, ανέφερε ότι υπήρχαν γύρω τους, «με βερμούδες, παντόφλες και γυαλιά ηλίου», υποδυόμενοι, τους λουόμενους, πάνω από 20 αστυνομικοί. Περίμεναν μέχρι τη στιγμή όπου εκείνη απομακρύνθηκε. «Μέσα σε ένα λεπτό είδα τον άνδρα μου με χειροπέδες, πάνω σε μία ξαπλώστρα. Δεν αντιστάθηκε, ήταν τεράστιο για εκείνον το σοκ».\nΤο κατά Βίνικ κατηγορητήριο\nΌπως ανέφερε η ανακοίνωση της ελληνικής αστυνομίας εκείνες τις ημέρες, «κατηγορείται για παραβάσεις του Ομοσπονδιακού Δικαίου των Η.Π.Α. οι οποίες τελέστηκαν διαδικτυακά και ειδικότερα για:\nδ) συμμετοχή σε χρηματικές συναλλαγές περιουσιακών στοιχείων προερχόμενα από συγκεκριμένες παράνομες δραστηριότητες, κατά παράβαση δύο κεφαλαίων κατηγορίας του Κώδικα των Η.Π.Α.\nΓια την υπόθεση, είχε σχολιάσει εκείνες τις ημέρες ο διευθυντής Ασφάλειας Θεσσαλονίκης, Αβραάμ Αϊβαζίδης, στο πλαίσιο παρουσίασης άλλης υπόθεσης της Αστυνομίας: «Ζητήθηκε η συνδρομή της ΕΛ.ΑΣ. στο πλαίσιο δικαστικής συνδρομής που υπέβαλλαν οι Αρχές των ΗΠΑ, για τη σύλληψη καταζητούμενου -υπηκόου Ρωσίας- για εγκλήματα που φέρεται να έχει διαπράξει στην Αμερική. Ύστερα από αναζητήσεις εντοπίστηκε και συνελήφθη ενώ έκανε τις διακοπές του».\nΌπως αποκάλυψε ο ίδιος, η εντολή ήταν να συλληφθεί δίχως να προλάβει να απομακρύνει ή να απενεργοποιήσει το κινητό του τηλέφωνο.\nΤο μεγάλο ριφιφί των bitcoins\nΟ 37χρονος θεωρείται – από τις αμερικανικές διωκτικές αρχές και όχι μόνο – ο άνθρωπος πίσω από τη μεγαλύτερη ληστεία κρυπτονομισμάτων και η οποία προκάλεσε και συνεχίζει να προκαλεί ζητήματα αξιοπιστίας του νομίσματος: την κλοπή 650.000 bitcoins από την πλατφόρμα Mt. Gox, το 2011. Μάλιστα, ήταν μία ληστεία εισβολής σε υπολογιστή του ανταλλακτηρίου bitcoins και με ένα απλό copy – paste την κλοπή των κατάλληλων αρχείων.\nΣύμφωνα με το Δίκτυο Οικονομικού Εγκλήματος των ΗΠΑ (FinCen), ο Βίνικ κατά τη χρονική περίοδο 2011 έως το 2014, κατάφερε να ξεπλύνει περισσότερα από 300.000 bitcoins. Παράλληλα, η ιδιωτική ερευνητική εταιρεία WizSec που της ανατέθηκε να εξιχνιάσει τη ληστεία του Mt.Gox, δεν… μάσησε τα λόγια της και δεν περίμενε την εκδίκαση της υπόθεσης. Την ώρα που ο Ρώσος μεταφερόταν στην Εισαγγελία Εφετών Θεσσαλονίκης, η εταιρεία ανακοίνωνε ότι ο Vinnik ήταν ο ιθύνων νους πίσω από τη ληστεία ή ο άνθρωπος που ανέλαβε το ξέπλυμα των κλεμμένων κρυπτονομισμάτων. Συγκεκριμένα αναφέρει:\n«δεν θα κρυφτούμε πίσω από το δάχτυλό μας: ο Vinnik ήταν ο κύριος ύποπτος στη ληστεία του MtGox. Αυτό αποτελεί το αποτέλεσμα υπομονετικής εργασίας πολλών ετών και αυτά τα ευρήματα σίγουρα ανακαλύφθηκαν και από άλλους, ανεξάρτητους ερευνητές». Χαρακτηριστικό είναι ότι η ληστεία έγινε σε δύο φάσεις: «οι χάκερ τακτικά έπαιρναν όποια νομίσματα μπορούσαν και τα έστελναν σε ψηφιακά πορτοφόλια του Βίνικ, χρησιμοποιώντας τα ψηφιακά κλειδιά που είχε αποσπάσει. Αυτό γινόταν για μεγάλα χρονικά διαστήματα και περιοδικά σταματούσε. Μία δεύτερη φάση της ληστείας έλαβε χώρα το 2012 και το 2013».\nΣύμφωνα με το αμερικανικό ένταλμα αλλά και τους γνώστες των κρυπτονομισμάτων, η πλατφόρμα ανταλλαγής κρυπτογραφημένων νομισμάτων btc-e αποτελεί, επί της ουσίας ένα «πλυντήριο μαύρου χρήματος» και δεν διαθέτει «βασικές λειτουργίες καταπολέμησης του ξεπλύματος μαύρου χρήματος και εξαιτίας αυτού αποτέλεσε πόλο έλξης για εγκληματικές δραστηριότητες».\nΕπίσης, ο Βίνικ κατηγορείται, μεταξύ άλλων, ότι χρησιμοποίησε το ανταλλακτήριο για να ξεπλύνει τα bitcoins που έκλεψε από τη ληστεία του Mt. Gox. Σύμφωνα με τις αμερικανικές αρχές, μέρος της διαδικασίας του ξεπλύματος έγινε και από την Tradehill, ένα ανταλλακτήριο κρυπτονομισμάτων που έκλεισε το 2012 και το οποίο το συνδέουν ιδιοκτησιακά με τον Βίνικ.\nΑυτή η φερόμενη διασύνδεση είναι, άλλωστε, κατά βάση που έδωσε τη δυνατότητα και την αφορμή στις διωκτικές υπηρεσίες των ΗΠΑ να προχωρήσουν στην πολυεθνική επιχείρηση.\n← Καταδίκες για τα «μαϊμού» επιδόματα τυφλότητας στη Χίο\nΌλη η αλήθεια για τις φήμες χωρισμού της Καίτης Γαρμπή και του Διονύση Σχοινά →\nΤηλεοράσεις με κέρδος το μεγαλύτερο σκόρ της Εθνικής από τα public!\nΜεγάλη απάτη στα smartphones – Εμπλέκονται δεκαπέντε άτομα


Ενοποίηση των χωρών του Κόλπου;\nΠρώτη καταχώρηση: Κυριακή, 5 Αυγούστου 2012, 18:11\nΟι υπουργοί Εξωτερικών των έξι κρατών του Κόλπου θα συναντηθούν το Σεπτέμβριο για να συζητήσουν ένα σχέδιο για την ενοποίηση των χωρών τους, όπως μετέδωσε το αγγλόφωνο πρακτορείο ειδήσεων Arab News της Σαουδικής Αραβίας.\nΟ Σαουδάραβας βασιλιάς Αμπντάλα είχε προτείνει τον προηγούμενο Δεκέμβριο να προχωρήσει το Συμβούλιο Συνεργασίας του Κόλπου στο οποίο συμμετέχουν εκτός από τη χώρα του το Κουβέιτ, το Κατάρ, το Μπαχρέιν, τα Ηνωμένα Αραβικά Εμιράτα και το Ομάν, «στο στάδιο της ένωσης σε μια μόνο οντότητα» για να απαντήσει στις εξεγέρσεις που σημειώνονται στο αραβικό κόσμο και στην απειλή από το Ιράν.\n«Η πρωτοβουλία να προχωρήσουμε σε μια ένωση του Κόλπου θα συζητηθεί από τους υπουργούς Εξωτερικών του Συμβουλίου Συνεργασίας του Κόλπου όταν συναντηθούν τον επόμενο μήνα», δήλωσε ο Αμπντουλατίφ αλ Ζαγιάνι, γενικός γραμματέας του οργανισμού σύμφωνα με το Arab News.\nΟ Ζαγιάνι πρόσθεσε ότι η επιτροπή που είχε σχηματιστεί τον Δεκέμβριο για να εξετάσει ένα σχετικό σχέδιο έχει ολοκληρώσει το έργο της και μια έκθεση έχει κατατεθεί στους υπουργούς Εξωτερικών των χωρών.\nΤελευταία ενημέρωση: Κυριακή, 5 Αυγούστου 2012, 18:11


Οι «Πρωταγωνιστές» στη Μοναστική Πολιτεία του Αγίου Όρους - news.tv4e.gr\nΟι «Πρωταγωνιστές» στη Μοναστική Πολιτεία του Αγίου Όρους\nΈνα μοναδικό αφιέρωμα που θα μεταδοθεί σε δύο μέρη, Μ. Τρίτη και Μ. Τετάρτη στις 22:40 – Δεκαπέντε σεβάσματα (μοναστήρια, κελλιά και σκήτες), είκοσι συνεντεύξεις – Ένα σπάνιο οδοιπορικό στη χερσόνησο.\nΟ Alpha παρουσιάζει τη Μεγάλη Εβδομάδα ένα μοναδικό αφιέρωμα στη Μοναστική Πολιτεία του Αγίου Όρους που θα μεταδοθεί σε δύο μέρη, Μ. Τρίτη και Μ. Τετάρτη στις 22:40.\nΟ Σταύρος Θεοδωράκης διέσχισε το «Περιβόλι της Παναγίας» από τη μια του άκρη ως την άλλη, καταγράφοντας τις ιστορίες των μοναχών, τις σαρακοστιανές τους συνήθειες, τις προσευχές και τα διακονήματα τους.\nΣτην κάμερα των Πρωταγωνιστών μιλούν μοναχοί που ταυτόχρονα είναι και τεχνίτες, γεωπόνοι, οινοποιοί, αγιογράφοι, ξυλογλύπτες, μελισσοκόμοι, βιβλιοθηκάριοι, ψαράδες, αρτοποιοί και βέβαια μάγειρες. Ο πατέρας Ιωάσαφ μαγειρεύει σουπιές στον ταβά, ο πατέρας Μιχαήλ ταραμοκεφτέδες και ο ιεροδιάκονος Θεοδόσιος φτιάχνει αγιορείτικα κόλλυβα.\nΣτο Κελλί των Κρητικών στην Προβάτα ο γέροντας Κοσμάς δείχνει με καμάρι στον Σταύρο Θεοδωράκη το ρακοκάζανο του.\nΟ Ιερομόναχος Γερβάσιος της Μονής Σίμωνος Πέτρας -από το υψηλότερο μπαλκόνι του Όρους, 300 μέτρα από την επιφάνεια της θάλασσας – μιλάει για τη διαφορά της παράδοσης από την οπισθοδρόμηση.\nΟ π. Κουκουζέλης, που ζει μόνος στο Κελλί της Παναγιάς της Τουρλωτής, εξηγεί γιατί δημιουργεί ψηφιδωτά και με πρόσωπα γυναικών.\nΟ Γάλλος π. Τρύφων (ζωγράφος στη Μονή Παντοκράτορος), ο Κινέζος π. Ησαΐας (αρχοντάρης στη Μονή Σίμωνος Πέτρας) και ο Σέρβος ηγούμενος Μεθόδιος της Μονής Χιλανδαρίου, αποκαλύπτουν τους λόγους που τους έφεραν στον Άθω.\nΟι Πρωταγωνιστές ανοίγουν κρύπτες και αποκαλύπτουν αρχαίες περγαμηνές και χειρόγραφα.\nΣτην αποστολή στο Άγιο Όρος συμμετείχαν:\nΠάνος Μανωλίτσης – διεύθυνση φωτογραφίας, cameraman\nΧρήστος Ανδρόπουλος – cameraman\nΓιώργος Ξεπαπαδάκος – ρεπορτάζ


Οι τέσσερις μεγάλες δοκιμασίες για να κλείσει η τρίτη αξιολόγηση | Statesmen.gr\n2 Ιανουαρίου 2018, 17:05\n«Ποδαρικό» με μεγάλα αγκάθια για να ολοκληρωθεί η αξιολόγηση έκανε το 2018 η κυβέρνηση.\nΕργασιακά, ηλεκτρονικοί πλειστηριασμοί, αποκρατικοποιήσεις και πωλήσεις των μονάδων της ΔΕΗ: Τέσσερα βαριά προαπαιτούμενα πρέπει να προχωρήσουν επειγόντως με την κυβέρνηση την ίδια ώρα να δέχεται έντονες κοινωνικές πιέσεις, ιδίως για τα δύο πρώτα ζητήματα.\nΣύμφωνα με τον Ελεύθερο Τύπο, η πρώτη δοκιμασία θα είναι η ψήφιση της διάταξης για τις απεργίες. Η αλλαγή συνίσταται στο ότι η κήρυξη των απεργιών θα γίνεται με τη σύμφωνη γνώμη της πλειοψηφίας των μελών (50%+1). Με την κατάθεσή της σε νομοσχέδιο του υπουργείου Ψηφιακής Πολιτικής στις αρχές Δεκεμβρίου η διάταξη προκάλεσε έντονες αντιδράσεις από κόμματα της αντιπολίτευσης αλλά και τα συνδικάτα και έτσι το υπουργείο Εργασίας αναγκάστηκε να την αποσύρει. Τώρα όμως η ίδια τροπολογία, που δεν θα αλλάξει στην ουσία της, θα πρέπει να επανενταχθεί σε νομοσχέδιο και να ψηφιστεί.\nΤο δεύτερο στοίχημα που θα πρέπει να κερδίσει η κυβέρνηση είναι να παρακάμψει τις κοινωνικές αντιδράσεις και να αποκαταστήσει μια ομαλή λειτουργία στην ηλεκτρονική πλατφόρμα των πλειστηριασμών, η οποία λειτουργεί μεν αλλά με ρυθμό σημειωτόν. Τα κόμματα της αντιπολίτευσης αλλά και «συλλογικότητες» πολιτών ανθίστανται σθεναρά σε κάθε είδους πλειστηριασμούς είτε με φυσική είτε με ηλεκτρονική μορφή παρακωλύοντας και αναβάλλοντας συνεχώς διαδικασίες. Τούτο τη στιγμή που ετοιμάζεται και σχετική νομοθετική ρύθμιση ώστε οι ηλεκτρονικοί πλειστηριασμοί να επεκταθούν και για ληξιπρόθεσμες οφειλές αποκλειστικά προς τον δημόσιο τομέα, δηλαδή τις εφορίες και τα ασφαλιστικά ταμεία. Μάλιστα, η σχετική διάταξη έχει ενσωματωθεί και στην τρίτη αναθεώρηση του Μνημονίου με το ESM.\nΤο τέταρτο μεγάλο θέμα θα είναι η επόμενη ημέρα για τη ΔΕΗ. Ως γνωστόν, από τις αρχές Δεκεμβρίου η Γενική Διεύθυνση της Ευρωπαϊκής Επιτροπής Ανταγωνισμού έχει ξεκινήσει την αναζήτηση ενδιαφέροντος από τον ιδιωτικό τομέα σχετικά με την πώληση τεσσάρων λιγνιτικών μονάδων της ΔΕΗ στο πλαίσιο της απελευθέρωσης της αγοράς ηλεκτρικής ενέργειας. Η διαδικασία (market test) αναμένεται να ολοκληρωθεί στο τέλος του μήνα, με την Επιτροπή να ανακοινώνει το αποτέλεσμα στην πρόσκληση εκδήλωσης ενδιαφέροντος. Στο καλό σενάριο θα δοθεί ένα χρονοδιάγραμμα στη ΔΕΗ που θα κάνει και τους σχετικούς διαγωνισμούς ώστε οι μονάδες να ιδιωτικοποιηθούν μέχρι και το τέλος του χρόνου. Το κακό σενάριο, που δεν είναι λίγοι αυτοί που το φοβούνται, είναι να μην υπάρξει το αναμενόμενο ενδιαφέρον για τις μονάδες και να χρειαστεί να επιλεγούν άλλες -ίσως και υδροηλεκτρικές- ώστε να υπάρξει ενδιαφέρον και από τους ιδιώτες. Σε κάθε περίπτωση το θέμα των μονάδων της ΔΕΗ θα αποτελέσει μια δοκιμασία για τις αντοχές του οικονομικού επιτελείου το πρώτο τρίμηνο του χρόνου.\n← Μεγάλη πυρκαγιά σε πολυκατοικία στο Μπρονξ – 16 τραυματίες\nΕίχε κλέψει τουλάχιστον 20 αυτοκίνητα στου Ζωγράφου →